**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 13 Ιανουαρίου 2022, ημέρα Πέμπτη και ώρα 14.20΄, στην Αίθουσα Συνεδριάσεων της **Ολομέλειας της Βουλής,** συνήλθε η **Διαρκής Επιτροπή Παραγωγής και Εμπορίου**, υπό την προεδρία του Προέδρου αυτής, **κ. Γεωργίου Βλάχου**, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Εκσυγχρονισμός του δικαίου ανταγωνισμού για την ψηφιακή εποχή - Τροποποίηση του ν.3959/2011 και ενσωμάτωση της Οδηγίας (ΕΕ) 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την παροχή αρμοδιοτήτων στις αρχές ανταγωνισμού των κρατών μελών ώστε να επιβάλλουν αποτελεσματικότερα τους κανόνες και για τη διασφάλιση της εύρυθμης λειτουργίας της εσωτερικής αγοράς».

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Άδωνις Γεωργιάδης, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Δούνια Παναγιώτα (Νόνη), Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, όπου σήμερα ξεκινάμε ένα σημαντικό νομοσχέδιο του Υπουργείου Ανάπτυξης και Επενδύσεων με τίτλο «Εκσυγχρονισμός του δικαίου ανταγωνισμού για την ψηφιακή εποχή - Τροποποίηση του ν.3959/2011 και ενσωμάτωση της Οδηγίας (ΕΕ) 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την παροχή αρμοδιοτήτων στις αρχές ανταγωνισμού των κρατών μελών ώστε να επιβάλλουν αποτελεσματικότερα τους κανόνες και για τη διασφάλιση της εύρυθμης λειτουργίας της εσωτερικής αγοράς».

Η πρόταση μας είναι να ξεκινήσουμε σήμερα με τη συζήτηση επί της αρχής του νομοσχεδίου, να προχωρήσουμε τη Δευτέρα στις 13:00 με την ακρόαση των φορέων, στις 16:00 με τη συζήτηση επί των άρθρων και την Τρίτη, 18 Ιανουαρίου στις 10:00 το πρωί με τη δεύτερη ανάγνωση, ολοκληρώνοντας έτσι τη συζήτηση, ούτως ώστε το νομοσχέδιο να τελειώσει από την Επιτροπή και να πάει στην Ολομέλεια, όπου σύμφωνα με την απόφαση της Διάσκεψης των Προέδρων, που πριν λίγο είδα ότι θα συζητηθεί την Πέμπτη.

Μετά από αυτά, ήδη κάποιοι Εισηγητές έχουν δώσει τους εκπροσώπους των φορέων που θα καλέσουμε για τη Δευτέρα. Εάν υπάρχει κάτι συμπληρωματικό να το δούμε. Αφού διευκρινίσαμε αυτά, ξεκινάμε κανονικά. Καλωσορίζουμε τον κ. Υπουργό και περνάμε στον Εισηγητή της Πλειοψηφίας, Αντιπρόεδρο της Επιτροπής και Βουλευτή της Νέας Δημοκρατίας, στον συνάδελφο Βασίλειο Γιόγιακα. Έχετε το λόγο για 15 λεπτά.

**ΒΑΣΙΛΕΙΟΣ ΓΙΟΓΙΑΚΑΣ (Εισηγητής της Πλειοψηφίας):** Κύριε Πρόεδρε, κύριε Υπουργέ, κυρίες και κύριοι συνάδελφοι, να ευχηθώ πρώτα απ’ όλα να έχουμε μια καλή χρονιά που μακάρι να φέρει και το τέλος της πανδημίας.

Συζητούμε σήμερα -και την ερχόμενη εβδομάδα- ένα νομοσχέδιο με το οποίο γίνονται αναγκαία και ουσιαστικά βήματα για τον εκσυγχρονισμό του δικαίου ανταγωνισμού στη χώρα μας, με την τροποποίηση του νόμου 3959/2011 περί προστασίας του ανταγωνισμού. Ενσωματώνεται στο εθνικό δίκαιο η Οδηγία 2019/1 με την οποία παρέχονται αρμοδιότητες στις αρχές ανταγωνισμού των κρατών-μελών ώστε να εφαρμόζουν πιο αποτελεσματικά την ενωσιακή και την εθνική νομοθεσία για τον ανταγωνισμό. Να πούμε εδώ, ότι με τις διατάξεις του νόμου 3959/2011, όπως έχουν τροποποιηθεί και ισχύουν, καλύπτονται σε μεγάλο βαθμό οι προβλέψεις της Οδηγίας 2019/1 και άρα η εθνική νομοθεσία πληροί ήδη τις εγγυήσεις που εισάγονται με τη συγκεκριμένη Κοινοτική Οδηγία. Ακόμη, εισάγονται πρόσθετες διατάξεις για το δίκαιο ανταγωνισμού με τις οποίες λαμβάνονται υπόψη νέα δεδομένα στην ψηφιακή οικονομία και διορθώνονται αδυναμίες και κενά που διαπιστώθηκαν στο νόμο του 2011.

Στην τελική έκθεση για την ανάπτυξη της ελληνικής οικονομίας, γνωστή και ως «Έκθεση της Επιτροπής Πισσαρίδη», επισημαίνεται ότι η μη αποτελεσματική εφαρμογή ουσιωδών ρυθμίσεων του δικαίου ανταγωνισμού είναι βασικός παράγοντας της χαμηλής, όπως αναφέρεται χαρακτηριστικά, έντασης ανταγωνισμού συνολικά στην ελληνική οικονομία παρά τη σημαντική άνοδο που έχει επιτύχει τα τρία τελευταία χρόνια στους διεθνείς δείκτες ανταγωνιστικότητας. Για να εφαρμοστούν αποτελεσματικά οι κανόνες του ανταγωνισμού και να αντιμετωπισθούν συμπεριφορές που εμποδίζουν τον ελεύθερο, υψηλής έντασης, όπως λέγεται, ανταγωνισμό στις αγορές είναι αναγκαία η ενίσχυση της Επιτροπής Ανταγωνισμού. Αυτή είναι και μία, ίσως η πιο βασική, πρόνοια του νομοθέτη στο παρόν νομοσχέδιο. Η ενδυνάμωση της Επιτροπής Ανταγωνισμού με νέες ελεγκτικές εξουσίες, με περισσότερα εργαλεία εποπτείας και ελέγχου, μεγαλύτερη ανεξαρτησία και ευελιξία μεταξύ άλλων στη στελέχωση με κατάλληλο προσωπικό. Δεν χρειάζεται να πούμε πολλά για τα οφέλη από το άνοιγμα του ελεύθερου ανταγωνισμού. Περισσότερες επιλογές προϊόντων και υπηρεσιών για τους καταναλωτές, σε καλύτερη ποιότητα και χαμηλότερες τιμές -που σημαίνει προστασία του εισοδήματος- μεγαλύτερη αγοραστική δύναμη και αυξημένη εμπιστοσύνη στη λειτουργία της αγοράς. Οι επιχειρήσεις αποκτούν ισχυρό κίνητρο να βελτιώσουν τις παραγωγικές διαδικασίες τους για να προσφέρουν καλύτερα, φθηνότερα ή διαφορετικά προϊόντα και υπηρεσίες από τους ανταγωνιστές τους. Αποκτούν κίνητρο για να επενδύσουν σε τεχνολογίες, σε εξοπλισμό, σε έρευνα και ανάπτυξη σε εγκαταστάσεις και ανθρώπινο δυναμικό. Με λίγα λόγια ο ανταγωνισμός ενθαρρύνει την παραγωγικότητα και την καινοτομία των επιχειρήσεων και μειώνει το ρίσκο της εισόδου νέων επιχειρήσεων σε μια αγορά, έτσι ώστε να έρθουν περισσότερες και άμεσες ξένες επενδύσεις στη χώρα μας, δημιουργώντας περισσότερες και καλύτερες θέσεις εργασίας, προστασία καταναλωτή, στήριξη παραγωγικότητας καινοτομίας και επενδύσεων, όπως επίσης και της απασχόλησης. Αυτά είναι τα οφέλη από την προστασία του ανταγωνισμού κυρίες και κύριοι συνάδελφοι, σε μια οικονομία της αγοράς.

Θα αναφερθώ συνοπτικά σε ορισμένες βασικές διατάξεις του νομοσχεδίου, καθώς θα ακολουθήσει και η επί των άρθρων συζήτηση. Έχουμε πρώτα απ’ όλα τις τροποποιήσεις του νόμου 3959/2011 με τις οποίες ενσωματώνεται στο εθνικό δίκαιο η Οδηγία 2019/1. Με αυτές, γίνεται πιο διαφανής και πιο ανταγωνιστική η διαδικασία επιλογής των μελών της επιτροπής. Ενισχύεται η επιτροπή με εισηγητές. Μπαίνουν περισσότερες ασφαλιστικές δικλείδες για τα ασυμβίβαστα και τη σύγκρουση συμφερόντων. Προστατεύεται η ανεξαρτησία των μελών και του προσωπικού της αρχής και προβλέπονται ειδικά σχήματα αξιολόγησης και κινήτρων, ιδιαίτερα για τις θέσεις ευθύνης. Δίνονται επίσης οι απαραίτητες εγγυήσεις ανεξαρτησίας στην εκτέλεση του έργου του πειθαρχικού συμβουλίου της αρχής. Επεκτείνεται η διαδικασία διευθέτησης διαφορών και καλύπτει παραβάσεις όπως η κατάχρηση δεσπόζουσας θέσης και οι κάθετες συμπράξεις και προβλέπεται η προσωρινή ρύθμιση των ασφαλιστικών μέτρων που μπορεί να ασκηθεί μέσα σε συγκεκριμένη προθεσμία. Για τη σωστή και ολοκληρωμένη ενσωμάτωση της Οδηγίας εισάγεται ξεχωριστό κεφάλαιο όπου περιλαμβάνονται οι ισχύουσες ρυθμίσεις για το πρόγραμμα επιείκειας, το πρόγραμμα διευθέτησης διαφορών, καθώς και την αμοιβαία συνδρομή. Ενισχύεται με νέες ρυθμίσεις η αμοιβαία συνδρομή μεταξύ της Επιτροπής Ανταγωνισμού και των άλλων εθνικών αρχών για την προστασία του ανταγωνισμού στα κράτη-μέλη της ΕΕ. Αυτή τη φορά σε διοικητικές έρευνες, στην επίδοση πράξεων και εγγράφων και στην εκτέλεση αποφάσεων επιβολής προστίμων και χρηματικών κυρώσεων. Προβλέπεται η παραγραφή κυρώσεων ή χρηματικών ποινών που μπορεί να επιβάλλει η Επιτροπή Ανταγωνισμού. Η αρχή μπορεί ωστόσο να διαπιστώσει τη διάπραξη παράβασης η οποία έχει παραγραφεί, αλλά να μην επιβάλει πρόστιμο προκειμένου να μπορεί να αξιωθεί αποζημίωση από ιδιώτες που θα προσφύγουν στα πολιτικά δικαστήρια.

Πέραν των τροποποιήσεων του σχετικού νόμου για την ενσωμάτωση της Κοινοτικής Οδηγίας, κυρίες και κύριοι συνάδελφοι, έχουμε ορισμένες νέες προβλέψεις στον νόμο 3959/2011 με τις οποίες επιδιώκεται η ευθυγράμμισή τους με πρακτικές της ψηφιακής οικονομίας. Σε αυτό το πλαίσιο, δίνονται στην Επιτροπή Ανταγωνισμού νέα εργαλεία και νέες εξουσίες, για τη διεύρυνση και την αποτύπωση των αγορών, με τη συλλογή πληροφοριών σε οποιαδήποτε ψηφιακή μορφή που βρίσκονται σε κάθε ψηφιακό μέσο, εφόσον αυτές είναι προσβάσιμες στην επιχείρηση, στην οποία απευθύνεται το σχετικό αίτημα. Στην ίδια λογική, αυτή της ψηφιακής πληροφόρησης και των ψηφιακών συναλλαγών, η Επιτροπή Ανταγωνισμού μπορεί να ερευνά πρακτικές διαμόρφωσης εμπορικής συμπεριφοράς, με τη χρήση και αλγοριθμικών μεθόδων. Έχει, μάλιστα, δημιουργηθεί από ομάδα ειδικών στην Επιτροπή Ανταγωνισμού, η τεχνική υποδομή που απαιτείται για τον συγκεκριμένο έλεγχο των αλγορίθμων. Ακόμη, διευρύνονται οι εξουσίες έρευνας της Επιτροπής, στο στάδιο του προληπτικού ελέγχου, μεταξύ άλλων, με τη δυνατότητα να αιτηθεί την άρση απορρήτου τηλεπικοινωνιών. Η Επιτροπή Ανταγωνισμού θα μπορεί να συλλέγει και να επεξεργάζεται δεδομένα προσωπικού χαρακτήρα, κατά την άσκηση των αρμοδιοτήτων της, για λόγους προάσπισης του δημοσίου συμφέροντος. Τα δεδομένα αυτά, μπορεί να προέρχονται από φυσικά ή νομικά πρόσωπα, φορείς του δημοσίου, άλλες αρχές ανταγωνισμού, ανώνυμους πληροφοριοδότες ή δημόσια προσβάσιμες πηγές. Οι ρυθμίσεις αυτές, ακολουθούν και έχουν βάση το γενικό κανονισμό για την προστασία δεδομένων και λαμβάνουν υπόψη την πρακτική της Γενικής Διεύθυνσης Ανταγωνισμού της Κομισιόν και των Επιτροπών Ανταγωνισμού σε άλλα κράτη-μέλη της Ευρωπαϊκής Ένωσης.

Αξίζει, επίσης, να αναφερθώ συνοπτικά σε μερικές ακόμη διατάξεις, που βελτιώνουν ουσιαστικά το ισχύον ρυθμιστικό πλαίσιο. Πρώτα απ’ όλα, αντιμετωπίζονται δύο μονομερείς πρακτικές, που βλάπτουν σημαντικά τον υγιή ανταγωνισμό. Είναι η πρόσκληση, ο εξαναγκασμός ή η παροχή κινήτρων, από μία επιχείρηση σε μια άλλη επιχείρηση, να συμμετέχει σε απαγορευμένη σύμπραξη μεταξύ ανταγωνιστών και είναι η ανακοίνωση της πρόθεσης μιας επιχείρησης, κυρίως σε ανταγωνιστές της, για την τιμολόγηση των προϊόντων της, στο βαθμό που αυτή γίνεται σε βάρος του ανταγωνισμού. Δεν αποτελεί συνήθη εμπορική πρακτική και δεν έχει άλλο θεμιτό σκοπό. Επίσης, δίνεται η δυνατότητα σε επιχειρήσεις να ζητήσουν από την Επιτροπή Ανταγωνισμού, την έκδοση επιστολής, ότι μία οριζόντια ή κάθετη σύμπραξη δεν εμπίπτει στις απαγορεύσεις επιχειρηματικών πρακτικών που παρεμποδίζουν τον ανταγωνισμό στην ελληνική επικράτεια. Δημιουργείται, έτσι, ασφάλεια δικαίου για τις επιχειρήσεις που επενδύουν, για να επιτευχθούν στόχοι της βιώσιμης ανάπτυξης.

Έχουμε κυρίες και κύριοι συνάδελφοι, ένα νομοθέτημα, το οποίο αναβαθμίζει την Επιτροπή Ανταγωνισμού, ενισχύοντας την ανεξαρτησία της, δίνοντας περισσότερους ανθρώπινους πόρους, περισσότερες εξουσίες και νέα εργαλεία, για να ασκήσει πιο αποτελεσματικά το έργο της. Ας σημειωθεί εδώ, ότι οι δαπάνες που προκαλούνται στον κρατικό προϋπολογισμό από τις προτεινόμενες διατάξεις, όπως για παράδειγμα αυτή που αφορά στο προσωπικό της Επιτροπής, έχουν συζητηθεί και συμφωνηθεί με τα αρμόδια Υπουργεία και φορείς. Οι οικονομικοί πόροι της Επιτροπής έχουν, ήδη, ενισχυθεί με την προηγούμενη νομοθετική ρύθμιση, ενώ το κόστος των κτιριακών υποδομών, θα καλυφθεί εξ ολοκλήρου από το αποθεματικό της. Με το παρόν νομοσχέδιο διασφαλίζεται, επίσης, η ενιαία εφαρμογή των κανόνων ανταγωνισμού στην Ευρώπη και στην Ελλάδα και αντιμετωπίζονται πρακτικές στην ψηφιακή οικονομία, που βλάπτουν τον ανταγωνισμό. Πολύ περισσότερο, ο εκσυγχρονισμός και η καλύτερη εφαρμογή των κανόνων του ανταγωνισμού στην εγχώρια αγορά, θα αυξήσει την παραγωγικότητα της οικονομίας και επομένως, τη διεθνή ανταγωνιστικότητα της χώρας μας, αλλά και την αγοραστική δύναμη των συμπολιτών μας. Ευχαριστώ κύριε Πρόεδρε.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Εμείς ευχαριστούμε τον συνάδελφο τον Βασίλειο Γιόγιακα. Τον λόγο έχει ο Εισηγητής της Μειοψηφίας, βουλευτής του ΣΥΡΙΖΑ ο συνάδελφος ο Γιάννης ο Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ(Εισηγητής της Μειοψηφίας):** Σας ευχαριστώ κύριε Πρόεδρε. Κύριε Υπουργέ, κυρίες και κύριοι συνάδελφοι. Ξεκινά σήμερα μια εξαιρετικά ενδιαφέρουσα συζήτηση, από την οποία ευελπιστούμε να εξαχθούν πολύτιμα συμπεράσματα για την αντίληψη, αλλά και τις προτεραιότητες καθενός εξ ημών, όσον αφορά τη ρύθμιση της αγοράς και το θεσμικό πλαίσιο, από το οποίο οφείλει να διέπεται και να οργανώνεται. Όμως, πριν εμβαθύνουμε, στις επόμενες συνεδριάσεις της Επιτροπής, τις επιμέρους διατάξεις του νομοσχεδίου, οφείλουμε να απαντήσουμε σε ορισμένα κεντρικά και επί της ουσίας, άκρως επίκαιρα ερωτήματα.

Πώς εννοούμε την ελεύθερη οικονομία ή τη λεγόμενη οικονομία της αγοράς και πώς εξασφαλίζουμε τους αναγκαίους όρους θεμιτού ανταγωνισμού, μεταξύ των επιχειρήσεων και εν τέλει, σε ποιον ανταγωνισμό αναφερόμαστε; Στον ανταγωνισμό στον οποίο εξαλείψατε παντελώς την αγορά ενέργειας, με την πλήρη απαξίωση της ΔΕΗ, με σκοπό την τελική πώλησή της; Θυμίζω ότι ανέλαβε την ευθύνη της διακυβέρνησης της χώρας η Νέα Δημοκρατία, κινδυνολογώντας για τη ΔΕΗ και μεταφέροντας μια ψευδή εικόνα για την κατάσταση και τις δυνατότητες της εταιρείας, προκειμένου εν τέλει να δικαιολογήσετε την επιβάρυνση των καταναλωτών με εκατοντάδες εκατομμύρια ευρώ. Ακολούθησαν εξωφρενικές, πρωτοφανείς αμοιβές στα γαλάζια golden boys που τοποθετήσατε, χειραγώγηση τιμών και τεράστιες αυξήσεις, οι οποίες κατέστησαν τη χώρα μας πρωταθλήτρια του ρεύματος, πανευρωπαϊκά. Και ενώ η θέση της όλα αυτά τα χρόνια, με όλες τις Κυβερνήσεις, κυμαινόταν στο μέσο όρο, λίγο πάνω λίγο κάτω από το μέσο όρο, και πραγματικά είναι ένα επίτευγμα και πρέπει να μας εξηγήσετε πώς τα καταφέρατε. Πως αυτή η αριστεία σας, οδήγησε τη χώρα μας από το μέσο όρο στην τιμή του ηλεκτρικού ρεύματος στην πρωτιά, στο να καταστούμε πρωταθλήτρια. Μόνο το περασμένο έτος, αυξήθηκε η χονδρική τιμή του ρεύματος κατά 300%, με την εν λόγω αύξηση να μετακυλίεται, βεβαίως, στις επιχειρήσεις και στα νοικοκυριά, που καλούνται να πληρώσουν τα σπασμένα της πολιτικής σας. Το είχαμε προβλέψει και προεκλογικά, δια στόματος του τότε Υπουργού Περιβάλλοντος και Ενέργειας κ. Σταθάκη, ότι η ΝΔ κινδυνολογεί για τη ΔΕΗ, γιατί θέλει να την ιδιωτικοποιήσει και, ουσιαστικά, να τη διαλύσει. Και ως εκ θαύματος, αυτό πράττετε. Κι όλα αυτά εν καιρώ πανδημίας και οικονομικής κρίσης στην αγορά. Ιδιωτικοποιείτε τη ΔΕΗ, παρά το γεγονός ότι τον Σεπτέμβριο του 2019, ο τότε Υπουργός Ενέργειας κ. Χατζηδάκης, δήλωνε ότι κάνουμε τη μεταρρύθμιση στη ΔΕΗ και θα πληρώνουμε φθηνότερο ηλεκτρικό ρεύμα. Ο ίδιος Υπουργός Ενέργειας, τον Δεκέμβριο του 2020, υποστήριζε ότι δεν υπάρχει ούτε μία περίπτωση στο τρισεκατομμύριο να αυξηθούν οι λογαριασμοί του ρεύματος.

Αυτή είναι η Κυβέρνηση, η αξιοπιστία της Κυβέρνησης Μητσοτάκη. Αυτή την αξιοπιστία τη βλέπει ο κάθε Έλληνας πολίτης, ανοίγοντας τον λογαριασμό της ΔΕΗ τους τελευταίους μήνες. Ο ανταγωνισμός στην αγορά της ηλεκτρικής ενέργειας υπονομεύτηκε, καθόσον ο κεντρικός παίκτης της αγοράς απαξιώθηκε, με κυβερνητική απόφαση και οδηγήθηκε στη διάλυση, υπέρ των ανταγωνιστών του και εις βάρος της επιχειρηματικότητας και των νοικοκυριών.

Δεύτερο μνημείο ευαισθησίας για τον ανταγωνισμό στην αγορά, είναι τα σουπερμάρκετ. Από τις 10 Νοεμβρίου του 2020, θυμίζω πως καταθέσαμε σχετική ερώτηση, για τις πρακτικές αθέμιτου ανταγωνισμού από μεγάλες αλυσίδες, όταν τους επιτρέπατε εν μέσω lockdown, να διαθέτουν διαρκή αγαθά, ενώ οι μικρομεσαίες επιχειρήσεις του λιανεμπορίου, τελούσαν σε αναστολή λειτουργίας. Ξέρετε ποια ήταν η απάντηση της Επιτροπής Ανταγωνισμού, στην οποία μας παρέπεμψε το Υπουργείο Ανάπτυξης; «Τα μέτρα δεν οδηγούν στην απόδοση αδικαιολόγητου ανταγωνιστικού πλεονεκτήματος στις λειτουργούσες επιχειρήσεις». Και συνέχισε. «Η όποια μορφή παρέμβασης, θα πρέπει να χρησιμοποιείται σε εξαιρετικές περιπτώσεις».

Με άλλα λόγια, τα αλλεπάλληλα lockdown και η καταβαράθρωση του λιανεμπορίου δεν αποτελούσαν κανέναν σοβαρό λόγο παρέμβασης. Εκεί οδηγήθηκε η αγορά με αφορμή, ή μάλλον με ευκαιρία, την πανδημία.

Άλλο παράδειγμα, ο κατασκευαστικός κλάδος. Στις 9 Ιουνίου του 2021, όταν η Κυβέρνηση Μητσοτάκη κοιμόταν τον ύπνο του δικαίου και πανηγύριζε, για πολλοστή φορά, τη νίκη για την πανδημία, καταθέταμε ερώτηση, αναδεικνύοντας το θέμα της κατακόρυφης ανόδου των τιμών των υλικών του κατασκευαστικού κλάδου - ενός κλάδου, ο οποίος να μην ξεχνάμε ότι πέρασε τα πάνδεινα από το 2009 και μετά. Διαπιστώνονταν και εξακολουθούν να υφίστανται αυξήσεις στην τιμή του σιδήρου κατά 50%, ενώ οι αυξήσεις τιμών σε κομβικής σημασίας υλικά, όπως ο χαλκός, το τσιμέντο και το αλουμίνιο, κυμαίνονταν από 15% μέχρι και 75%. Ως αποτέλεσμα αυτής της ανοδικής πορείας των τιμών είχαμε και ανατιμήσεις σε παράγωγα προϊόντα, όπως τα μονωτικά υλικά και οι πλαστικές σωληνώσεις, γεγονός που συμπαρέσυρε συνολικά το κόστος κατασκευής, ουσιαστικά εγκλωβίζοντας, χωρίς τη δυνατότητα αντίδρασης και διαφυγής όσων επαγγελματιών είχαν προβεί ήδη σε συμφωνίες και αδυνατούσαν να τις αναθεωρήσουν. Παρόμοια κατάσταση επικράτησε και σχετικά με το πρόγραμμα «Εξοικονομώ-Αυτονομώ». Ποια ήταν τώρα τα αποτελέσματα της απραξίας του Υπουργείου και της απροθυμίας προστασίας του ανταγωνισμού μεταξύ μικρών και μεγάλων εργολάβων, αλλά και μηχανικών; Οι βιομηχανίες παραγωγής υλικών, όπως και οι μεγάλοι προμηθευτές, δεν έχουν αντιμετωπίσει σημαντικό πρόβλημα, σε αντίθεση με τους χιλιάδες μικρούς εργολάβους και προμηθευτές των έργων αυτών, αλλά και τους μηχανικούς, οι οποίοι είτε εγκλωβίστηκαν καλούμενοι να κατασκευάσουν το συμφωνημένο έργο χωρίς κέρδος, είτε αθέτησαν τις συμφωνίες τους.

Ερχόμαστε τώρα και στο τελευταίο παράδειγμα αισχροκέρδειας και μετάθεσης κάθε έννοιας ανταγωνισμού στις καλένδες, αυτό της τιμής των τεστ PCR για την ανίχνευση του κορωνοϊού. Θέσατε πλαφόν 47 ευρώ στην τιμή διενέργειας των τεστ PCR, τα οποία, ειρήσθω εν παρόδω, εισάγονται έναντι 10 ευρώ ή και λιγότερο. Την ίδια στιγμή, ο Δήμαρχος Νεάπολης-Συκεών, όσον αφορά στο διαγωνισμό που ο ίδιος προκήρυξε, διαβεβαιώνει ότι όλα τα μικροβιολογικό εργαστήρια που συμμετείχαν στη δημοπρασία προσέφεραν τεστ PCR σε χαμηλές τιμές. Το ανώτερο 2-3 ευρώ ακριβότερα από τα 27 και 29 ευρώ που προσέφερε το εργαστήριο που επιλέχθηκε. Ομοίως, πριν από ένα χρόνο, ο ίδιος Δήμαρχος πέτυχε, κατόπιν δημοπρασίας, τη διενέργεια των τεστ PCR έναντι 40 ευρώ, όταν τότε διενεργούνταν έναντι 120 ή 130 ή 140 ευρώ. Όπως σας είπε, κ. Υπουργέ, ο Δήμαρχος κ. Δανιηλίδης εάν η Κυβέρνηση αποφάσιζε να συνταγογραφήσει τα PCR τεστ, όπως ζητάνε και οι πολίτες, θα κατάφερνε να εξασφαλίσει πολύ χαμηλότερες τιμές από αυτές που υπάρχουν αυτή τη στιγμή στην αγορά. Στο ίδιο μήκος κύματος κινήθηκε και ο Δήμαρχος Χαλανδρίου κ. Ρούσσος, ο οποίος έχοντας επιτύχει τιμή ύψους 25 ευρώ, σάς επεσήμανε ότι υπάρχουν έντονα φαινόμενα αισχροκέρδειας και να μην χρησιμοποιηθεί αυτή η κρίση, ώστε κάποιοι να πλουτίσουν. Ποιος ήταν ο ανταγωνισμός που ώθησε την τιμή στα 47 ευρώ; Κρίνεται ως θεμιτός ή αθέμιτος; Ως πότε η προστασία της δημόσιας υγείας θα γίνεται με την τσέπη των πολιτών; Μήπως αυτές είναι οι πρακτικές, οι οποίες φέρνουν τα μνημόνια, και όχι αυτά που πρότεινε κ. Υπουργέ ο ΣΥΡΙΖΑ για την συνταγογράφηση των τεστ;

Μετά, λοιπόν, από δυόμισι έτη πλούσιου Κυβερνητικού έργου για την υπονόμευση της εύρυθμης λειτουργίας της αγοράς, φέρνετε προς συζήτηση και ενσωμάτωση στην εθνική νομοθεσία την Οδηγία 2019/1, για την οποία είχαμε καταθέσει Ερώτηση από τις 27 Μαΐου 2021 και ενώ είχε εκπνεύσει η προθεσμία ενσωμάτωσης από τις 4 Φλεβάρη του περασμένου έτους. Έρχεστε, λοιπόν, ένα έτος μετά την εκπνοή της προθεσμίας -εσείς οι ταχύτατοι και πλήρως εναρμονισμένοι με το ευρωπαϊκό Δίκαιο- να μεταφέρετε την εν λόγω Οδηγία στην εθνική νομοθεσία. Η σκοπιμότητα της καθυστέρησης είναι σαφής και συνδέεται, μεταξύ των άλλων, και με τη βίαιη απόλυση των μελών της Επιτροπής Ανταγωνισμού πολύ πριν την ολοκλήρωση της νόμιμης θητείας τους. Για να το επιτύχετε, νομοθετήσατε νέο ασυμβίβαστο, με το οποίο μάλιστα προσδόθηκε αναδρομικότητα που βρισκόταν κόντρα στο γράμμα και στο πνεύμα της σημερινής υπό συζήτηση Οδηγίας, εντός της οποίας τονίζεται ότι τέτοια πρόσωπα μπορούν να παυθούν μόνο αν δεν πληρούν πλέον τις προϋποθέσεις εκτέλεσης των καθηκόντων ή αν κριθούν ένοχοι σοβαρής παράβασης καθήκοντος βάσει της εθνικής νομοθεσίας. Οι καθυστερήσεις προφανώς αιτιολογούνται και από τις προστριβές και τις εντάσεις μεταξύ του Υπουργού Ανάπτυξης και του Προέδρου της Επιτροπής Ανταγωνισμού κ. Λιανού. Και αναρωτιέται κανείς. Φανερώνει σοβαρότητα η πλήρης ασυνεννοησία μεταξύ των Κυβερνητικών παραγόντων και των επικεφαλής Ανεξάρτητων Αρχών; Είναι αυτή εικόνα Κυβέρνησης; Συνιστά απόδειξη επιτελικής λειτουργίας ο Υπουργός Ανάπτυξης, τη μία μέρα να δηλώνει ότι η Κυβέρνηση εξετάζει τη μείωση του συντελεστή ΦΠΑ ως ένα μέτρο για συγκράτηση των διαφημίσεων και, λίγες ώρες μετά, ο Υπουργός Οικονομικών κ. Σταϊκούρας να τον αδειάζει πλήρως λέγοντας ότι δεν εξετάζουμε τέτοιο μέτρο;

Δεν είναι κάτι που το βλέπουμε πρώτη φορά. Το ίδιο συνέβη με τον κ. Πλεύρη, ο οποίος, προ ημερών, μας είπε ότι εξετάζουμε την άρση μέτρων για την εστίαση -όπως αυτό της μουσικής- και τον «άδειασε» την επόμενη ώρα, ο Κυβερνητικός Εκπρόσωπος κ. Οικονόμου. Το ίδιο συνέβη με τον κ. Πέτσα, προ ημερών, ο οποίος ανέφερε ότι ενδεχομένως να δοθεί παράταση και να μην ισχύσει από τις 16 Γενάρη επιβολή του προστίμου για τους εμβολιασμούς και τον «άδειασε» και αυτόν ο κ. Οικονόμου. Αυτή είναι εικόνα της επιτελικής Κυβέρνησης. Επιτελική ασυνεννοησία, κυρίες και κύριοι της Νέας Δημοκρατίας, και τα όσα πράττετε τόσο στο επίπεδο του ανταγωνισμού όσο και της οικονομίας. Το αποδεικνύετε για μια ακόμη φορά. Το ζήτημα είναι -και το πρόβλημα είναι- ότι αυτήν την ασυνεννοησία, αυτήν την ανικανότητα, την πληρώνουν και πάλι οι Έλληνες πολίτες. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Σαρακίωτη. Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, αρχές του 2022 και μπαίνει σε Επιτροπή η ενσωμάτωση της Οδηγίας 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την παροχή αρμοδιοτήτων στις Αρχές Ανταγωνισμού των κρατών-μελών.

Για πολλοστή φορά, μπορούμε αδιαμφισβήτητα να δηλώσουμε πως καμία ευρωπαϊκή Οδηγία δεν έχει ενσωματωθεί έγκαιρα. Σε κάθε αντίστοιχη περίπτωση στο παρελθόν, ως Κίνημα Αλλαγής-ΠΑΣΟΚ, έχουμε στηλιτεύσει την πρακτική αυτή που φανερώνει -αν μη τι άλλο- διάθεση απαξίωσης των ευρωπαϊκών θεσμών ακόμα και για πολύ σοβαρά θέματα, όπως είναι το δίκαιο ανταγωνισμού. Η Οδηγία 2019/1 ισχύει στην Ευρωπαϊκή Ένωση από τις 2/2/2019 και, σύμφωνα με το άρθρο 34 αυτής, έπρεπε να είχε ενσωματωθεί στο ελληνικό Δίκαιο έως τις 4η Φεβρουαρίου του 2021. Και όλα αυτά ενώ, σύμφωνα με τον τελευταίο απολογισμό της Επιτροπής Ανταγωνισμού, ήδη από το 2020 η Επιτροπή έχει ενασχοληθεί και έχει υποβάλει προτάσεις προς την Κυβέρνηση για την ενσωμάτωση της συγκεκριμένης Οδηγίας. Καθώς κ. Υπουργέ, είχατε λάβει και την τεχνογνωσία και είχατε άπλετο χρόνο για να φροντίσετε για την ενσωμάτωση της, για ποιους λόγους καθυστερήσατε έναν ολόκληρο χρόνο τη συμμόρφωση με την παρούσα Οδηγία; Μια καθυστέρηση που δεν επέτρεψε τη διασφάλιση ενός πραγματικά ενιαίου χώρου επιβολής κανόνων ανταγωνισμού στην Ευρωπαϊκή Επιτροπή και στέρησε επίσης από την ελληνική Επιτροπή Ανταγωνισμού τον απαραίτητο εκσυγχρονισμό του Δικαίου Λειτουργία της και τη θεσμική ενίσχυσή της όπου χρειαζόταν.

Κύριε Υπουργέ, αναμφίβολα το παρόν σχέδιο νόμου, προχωρά στο δίκαιο ανταγωνισμό με σκοπό την ενίσχυση της αποτελεσματικότητας της Επιτροπής, βελτιώνοντας και τις παρεχόμενες υπηρεσίες. Για εμάς, ως Κίνημα Αλλαγής, οποιαδήποτε ενίσχυση της Επιτροπής Ανταγωνισμού είναι θεμιτή, όπως άλλωστε και ο εκσυγχρονισμός του πλαισίου της. Άλλωστε, η παράταξή μας συνέβαλε καθοριστικά, με τη θέσπιση του ν. 3959/2011, νόμου του ΠΑΣΟΚ, για τον εκσυγχρονισμό της Επιτροπής, που –υπογραμμίζω- αποτελεί το κύριο θεσμικό πλαίσιο ακόμα και σήμερα. Όμως, εδώ, σήμερα δεν διαπιστώνεται η πραγματική βούληση της Κυβέρνησης για άξια λόγου διευκόλυνση του έργου της Επιτροπής, ενίσχυση των αρμοδιοτήτων της ή μείζονος σημασίας παρεμβάσεις. Γι’ αυτό άλλωστε, μας προϊδεάζει και η παράγραφος 2 της αιτιολογικής έκθεσης, όπου γίνεται αναφορά για αποτελεσματική εφαρμογή του δικαίου ανταγωνισμού και περισσότερο ανοικτές και δίκαιες ανταγωνιστικές αγορές, στις οποίες οι επιχειρήσεις δραστηριοποιούνται επί τη βάσει μιας πιο δίκαιης μεταχείρισης και της πρόβλεψης κατά το δυνατόν λιγότερων εμποδίων για την είσοδο και ανάπτυξή τους στην αγορά.

Ένας καλόπιστος, που θα διαβάσει τα παραπάνω, το πιο πιθανό είναι να καταλάβει, πως η Κυβέρνηση πιστεύει ότι σήμερα η Επιτροπή Ανταγωνισμού δεν εφαρμόζει αποτελεσματικά το δίκαιο ανταγωνισμού, δεν μεταχειρίζεται ισότιμα και δίκαια όλες τις επιχειρήσεις και ότι θέτει εμπόδια στην είσοδό τους στην αγορά. Σίγουρα λοιπόν, μια τέτοια αντίληψη ότι δήθεν η Επιτροπή Ανταγωνισμού λειτουργεί ως εμπόδιο στην ανάπτυξη των επιχειρήσεων, μας βρίσκει κάθετα αντίθετους. Αντίθετα, οι μικρές και μεσαίες επιχειρήσεις αυτή τη στιγμή ζητούν από σας απαντήσεις στα «καυτά» τους προβλήματα. Σας ρωτώ και εγώ πώς θα ανακάμψουν; Πώς θα αποφύγουμε το κλείσιμο των μικρών και των μεσαίων επιχειρήσεων, που επλήγησαν ανεπανόρθωτα από την πανδημία, τη στιγμή που το ταμείο είναι σχεδιασμένο κυρίως για τις μεγάλες επιχειρήσεις. Η πολυεξαγγελμένη επιστροφή στην κανονικότητα, που ακούστηκε ιδιαίτερα τον προηγούμενο μήνα, αποτελεί όνειρο απατηλό, καθώς αγορά και καταναλωτές αντιμετωπίζουν μόνοι τους τη δυσχερή πραγματικότητα. Ανυπεράσπιστοι όλοι οι πολίτες απέναντι στην ακρίβεια. Οι προτάσεις του ΚΙΝΑΛ για τη μείωση του ΦΠΑ στα είδη διατροφής ή για τη μείωση του Ειδικού Φόρου Κατανάλωσης στα καύσιμα, αλλά και για μια γενναία αύξηση του κατώτατου μισθού, δυστυχώς δεν εισακούστηκαν ποτέ.

Πολλές φορές στο παρελθόν, στο πλαίσιο του κοινοβουλευτικού ελέγχου, έχουμε κάνει αναφορές για τις παρατηρούμενες ολιγοπωλιακές καταστάσεις, για τα λεγόμενα καρτέλ ή για την εκμετάλλευση δεσπόζουσας θέσης, φαινόμενα που συχνά παρατηρούνται στη χώρα μας, με αποτέλεσμα την ταλαιπωρία και, κυρίως, την υπερβολική επιβάρυνση των πολιτών, όπως συμβαίνει για παράδειγμα με τις τράπεζες και τα υπέρογκα έξοδα που χρεώνουν, αλλά και με την ελληνική αγορά κινητής τηλεφωνίας, η οποία είναι η πιο ακριβή στην ΕΕ. Εμείς πιστεύουμε, ότι η Κυβέρνηση οφείλει μέσω διαδικασιών, όπως η ψήφιση των εκάστοτε απαραίτητων διατάξεων, να εξασφαλίζει για την Επιτροπή Ανταγωνισμού ένα θωρακισμένο θεσμικά περιβάλλον, με κανόνες σύμφωνα με το ευρωπαϊκό δίκαιο, που πρώτιστα θα διευκολύνουν το έργο της επιτροπής και στους οποίους όλες οι εμπλεκόμενες στο επιχειρείν εταιρείες, θα οφείλουν να συμμορφώνονται χωρίς παράθυρα για εξαιρέσεις. Δεν υπάρχει αμφιβολία, ότι η φύση των αντικειμένων της επιτροπής, αυτεπάγγελτες και κλαδικές έρευνες, αιφνιδιαστικοί επιτόπιοι έλεγχοι, εξέταση καταγγελιών αλλά και πρωτοβουλίες για την ενημέρωση και ευαισθητοποίηση της κοινωνίας, απαιτεί ικανοποιητικό αριθμό στελεχών, με κατάρτιση σε πολλούς επιστημονικούς κλάδους, με γνώση της εγχώριας και ευρωπαϊκής αγοράς.

Το παρόν σχέδιο νόμου αφορά τους δημόσιους φορείς, τις επιχειρήσεις και όλο τον πληθυσμό είτε λόγω της επαγγελματικής δραστηριότητάς του είτε λόγω της αγοραστικής τους δύναμης ως καταναλωτές. Εντούτοις, αυτή τη στιγμή, τα νοικοκυριά και οι επιχειρήσεις βρίσκονται έρμαια της εκτόξευσης του κόστους ενέργειας και των συνεχών ανατιμήσεων σε βασικά προϊόντα και αγαθά. Ακούμε για ρυθμούς ανάπτυξης της χώρας και πραγματικά, απορούμε που εντοπίζονται αυτοί οι ρυθμοί, καθώς μία σειρά καίριων ζητημάτων για την αγορά έχουν μείνει ανοικτά, δυσκολεύοντας την εύρυθμη λειτουργία της αγοράς. Ενδεικτικά αναφέρω τις ανατιμήσεις και το αυξανόμενο ενεργειακό κόστος, με την περίφημη ρήτρα αναπροσαρμογής, να «φορτώνει» δυσθεώρητα τους λογαριασμούς ηλεκτρικού ρεύματος των επαγγελματιών, τη μείωση τζίρου στο λιανεμπόριο και την εστίαση κατά 30% τουλάχιστον, τις συσσωρευμένες φορολογικές και ασφαλιστικές υποχρεώσεις πάνω από 11 δις ευρώ που πρέπει να αποπληρωθούν μέχρι το Φεβρουάριο, την έλλειψη μέτρων στήριξης και ενίσχυσης της ρευστότητας στις επιχειρήσεις, αφού δεν προβλήθηκε κανένα μέτρο στον Προϋπολογισμό του 2022 και την άρνηση της Κυβέρνησης να προχωρήσει σε αναστολή μέρους των υποχρεώσεων, με μακροχρόνιες ρυθμίσεις και κούρεμα μέρους του χρέους για όσους τηρούν τη ρύθμιση. Όλα, λοιπόν τα παραπάνω, δημιουργούν ένα άκρως δυσχερές οικονομικό περιβάλλον, δεν οδηγούν σε ανάπτυξη αλλά σε νέα προβλήματα ενώ ταυτόχρονα, ως Κυβερνών Κόμμα, προσθέτετε νέα βάρη στους αδύναμους ιδιοκτήτες ακινήτων, αφενός με την αύξηση των αντικειμενικών αξιών οι οποίες σε πολλές λαϊκές συνοικίες αγγίζει έως και το 40% και αφετέρου, με την κατάργηση του συμπληρωματικού φόρου. Πραγματικά λοιπόν, θέλω να μας εξηγήσετε με αυτή τη λογική, που οδηγεί σε τέτοιες αποφάσεις άδικης φορολογικής πολιτικής, την ώρα που οι ανατιμήσεις σε βασικά προϊόντα χτυπάνε κόκκινο, αγγίζοντας και το 20% και που με μαθηματική ακρίβεια, θα δώσει τη χαριστική βολή στην πλειοψηφία των νοικοκυριών.

Κύριε Υπουργέ, κυρίες και κύριοι συνάδελφοι, αυτό που θέλω να τονίσω είναι ότι -πέρα από την αδιαμφισβήτητη στήριξή μας προς την κατεύθυνση της ενίσχυσης της Επιτροπής Ανταγωνισμού, καθώς ως ΚΙΝΑΛ-ΠΑΣΟΚ, της αποδίδουμε μεγάλη σημασία θεωρώντας τη ως το τελευταίο προπύργιο της κοινωνίας στη μάχη κατά των παρεκκλίσεων του ελεύθερου ανταγωνισμού- οφείλουμε να ενισχύσουμε τη μικρομεσαία επιχείρηση που χάρη σε αυτή, κατά το πρόσφατο παρελθόν, στηρίχτηκε συνολικά η οικονομία μας. Απαιτούνται, λοιπόν, γρήγορα και αποτελεσματικά βήματα πέρα από τα επικοινωνιακά πυροτεχνήματα, για την ενίσχυση της εγχώριας παραγωγής, ώστε να αυξηθεί η εγχώρια προστιθέμενη αξία και για την επίλυση των ζητημάτων ρευστότητας που θα αντιμετωπίσει η μικρομεσαία επιχείρηση. Στη χώρα, λοιπόν, της δημοκρατίας θα έπρεπε μεγάλες, μεσαίες και μικρές επιχειρήσεις να αντιμετωπίζονται με τρόπο δίκαιο και ισόνομο, ώστε να μπορούν, ιδιαίτερα οι πιο αδύναμες, να είναι βιώσιμες. Ταυτόχρονα οι καταναλωτές πρέπει να μπορούν να ωφεληθούν από καινοτόμες, ανοικτές και δίκαιες αγορές στο πλαίσιο ενός σύγχρονου κοινωνικού κράτους με στρατηγική ανάπτυξης. Για την ώρα, λοιπόν, περιμένουμε να ακούσουμε τις προθέσεις της Κυβέρνησης, καθώς και του Προέδρου αλλά και των εργαζομένων της Επιτροπής Ανταγωνισμού στην ακρόαση φορέων και των καταναλωτικών οργανώσεων προκειμένου να αξιολογήσουμε ολοκληρωμένα το νομοσχέδιο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Δούνια Παναγιώτα (Νόνη), Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος και Λογιάδης Γεώργιος.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ)**: Το νομοσχέδιο αναφέρεται σε ρυθμίσεις και μέτρα για την αποτελεσματική εφαρμογή του δίκαιου ανταγωνισμού, όπως λέει, σε συνθήκες ψηφιακής εποχής. Τροποποιεί τη νομοθεσία για τον ανταγωνισμό και ενσωματώνει την ευρωπαϊκή Οδηγία, αναφορικά με τους κανόνες αποτελεσματικότερης λειτουργίας της εσωτερικής αγοράς και την ενίσχυση της Επιτροπής Ανταγωνισμού, ανοίγοντας ουσιαστικά τη συζήτηση για ένα από τα βασικά συστατικά στοιχεία της καπιταλιστικής οικονομίας, συγκρότησης και λειτουργίας της Ευρωπαϊκής Ένωσης, τον ελεύθερο ανταγωνισμό.

Το πρώτο ζήτημα που θα θέλαμε να θέσουμε ως ΚΚΕ, είναι το εξής. Η Κυβέρνηση επιδιώκει με το σχέδιο νόμου, τη θωράκιση των αρχών του ελεύθερου ανταγωνισμού και της ανταγωνιστικότητας των επιχειρήσεων. Αλήθεια, η έννοια ανταγωνισμός, ανταγωνιστικότητα, απελευθέρωση, είναι έννοιες ουδέτερες, είναι θετικά ή αρνητικά φορτισμένες; Μπορεί να υπάρξει ποτέ καπιταλιστικό σύστημα, χωρίς τον ανταγωνισμό; Κατά τη γνώμη μας, ούτε ουδέτερες έννοιες είναι, ούτε θετικά φορτισμένες είναι -από τη σκοπιά των λαϊκών συμφερόντων- ούτε καπιταλισμός χωρίς την ανταγωνιστικότητα μπορεί να υπάρξει. Διαφορετικά, δεν μπορεί να οργανωθεί η οικονομική και παραγωγική δραστηριότητα, σε μια καπιταλιστική οικονομία. Αυτό σημαίνει ανταγωνισμός με την λαϊκή ρήση να λέει «το μεγάλο ψάρι τρώει το μικρό» ή ο «θάνατός σου, είναι η ζωή μου». Το να ισχυρίζονται οι Κυβερνήσεις της Νέας Δημοκρατίας, του ΣΥΡΙΖΑ και του ΠΑΣΟΚ παλαιότερα, ότι με την πολιτική τους επιδιώκουν να εξασφαλίσουν ταυτόχρονα, στις επιχειρήσεις περιβάλλον ελεύθερου ανταγωνισμού και στους καταναλωτές προστασία των εισοδημάτων τους είναι σαν να ισχυρίζονται πως επιδιώκουν να εφαρμόσουν ταυτόχρονα δύο πολιτικές διαμετρικά αντίθετες. Ο μύθος του ελεύθερου ανταγωνισμού είναι η «καραμέλα» της απελευθέρωσης των αγορών που θα λειτουργούσε δήθεν προς όφελος των καταναλωτών, θα μείωνε τις τιμές, θα έδινε δυνατότητα επιλογών, θα βελτίωνε την ποιότητα. Πρόκειται όμως για ένα τεράστιο ανέκδοτο, διότι από τη μια επιταχύνεται η διαδικασία βελτίωσης της παραγωγής, της παραγωγικής διαδικασίας, της παραγωγικότητας και από την άλλη αυτή η παραγωγή συγκεντρώνεται σε όλο και λιγότερα χέρια, το αποτέλεσμα καρπώνονται όλο και λιγότεροι. Ο ανταγωνισμός και η αγορά πάντα θα είναι σε βάρος των μικρών επιχειρήσεων, των πολύ μικρών, των αυτοαπασχολουμένων και σε βάρος της λαϊκής οικογένειας, γιατί ακριβώς όχι μόνο συμπίεση των τιμών δεν έχουμε, αλλά αντίθετα έχουμε αύξηση των τιμών. Το ζούμε σήμερα με διαδοχικά κύματα μαζικών ανατιμήσεων που ροκανίζουν το λαϊκό εισόδημα.

Αν δεχτούμε σαν σωστή τη θεωρία, ότι το επίπεδο των τιμών προσδιορίζεται από την προσφορά και τη ζήτηση, οι τιμές τότε θα έπρεπε να είχαν βουλιάξει, διότι η ζήτηση έχει στην κυριολεξία κατρακυλήσει στα τάρταρα. Οι επιχειρηματικοί όμιλοι όμως δεν μειώνουν τις τιμές, γιατί προσδοκούν να αντιμετωπίσουν τη χασούρα από τον δηλωμένο τζίρο με αύξηση των τιμών. Κανένας υγιής ανταγωνισμός, κανένα παρατηρητήριο τιμών -και το λέω για να θυμηθούμε τι έλεγε και παλαιότερα το ΠΑΣΟΚ- κανένα κίνημα καταναλωτών δεν μπορεί να αντιμετωπίσει το πρόβλημα της ακρίβειας. Τώρα που μιλάμε ο επίσημος πληθωρισμός που αναμένεται να ανακοινωθεί από την ΕΛΣΤΑΤ είναι πάνω από το 5% σε ετήσιο ρυθμό, σε ετήσια βάση. Ανεξάρτητα από την πορεία και τους ρυθμούς του ετήσιου πληθωρισμού, η ακρίβεια σε βασικά είδη λαϊκής κατανάλωσης έχει έλθει για να μείνει. Κι ενώ «το καλάθι της νοικοκυράς», όπως λέγεται, έχει αδειάσει, η Κυβέρνηση πριν από ένα μήνα στον Κρατικό Προϋπολογισμό του 2022 προσέθεσε 2 δις ευρώ έμμεσους φόρους, που κατά βάση θα επιβαρύνουν τη λαϊκή κατανάλωση. Μόνο ο λαός τελικά μπορεί να σώσει το λαό. Αυτό είναι το κάλεσμα που κάνει το ΚΚΕ, για την υπεράσπιση του αξιοπρεπούς εργατικού λαϊκού εισοδήματος, για να έχουμε μείωση του χρόνου εργασίας, για την κατοχύρωση ουσιαστικών αυξήσεων στους μισθούς, την κατάργηση όλων των ελαστικών μορφών απασχόλησης, τη διασφάλιση της μόνιμης δουλειάς για όλους, με σταθερό ωράριο, κατάργηση του ΦΠΑ στα είδη λαϊκής κατανάλωσης, την κατάργηση των έμμεσων φόρων, την ουσιαστική μείωση της φορολογίας για μισθωτούς, αυτοαπασχολούμενους, συνταξιούχους και μετακύλιση των φορολογικών βαρών στο μεγάλο κεφάλαιο. Ο ελεύθερος ανταγωνισμός όχι μόνο δεν μπορεί να τα προσφέρει αυτά, αλλά λειτουργεί αντίστροφα, προς την αντίθετη κατεύθυνση. Λειτουργεί στην κατεύθυνση συγκέντρωσης και συγκεντροποίησης του κεφαλαίου για τα συμφέροντά του και δεν αποτελεί ελληνική ιδιομορφία η ύπαρξη μονοπωλίων -τα λεγόμενα καρτέλ- όπως λέγονται, όπως για παράδειγμα σε μια σειρά από τομείς της οικονομίας, όπως η ενέργεια, τα καύσιμα, τα τρόφιμα.

Ως εκ τούτου δεν είναι η στρέβλωση του ανταγωνισμού που παράγει τα καρτέλ και τα μονοπώλια, αλλά είναι ο ίδιος, αυτός καθαυτός ο ανταγωνισμός που τα γεννά. Η Κυβέρνηση και τα άλλα κόμματα -τα αστικά κόμματα- όταν μιλούν για κανόνες στην αγορά εννοούν κανόνες ανάμεσα στους ομίλους για το πώς θα μοιράζεται «η πίττα» σε κάθε κλάδο της οικονομίας. Οι κανόνες όμως αυτοί δεν αφορούν σε καμία περίπτωση τη ζωή και τα δικαιώματα των εργαζομένων. Πρόκειται για κανόνες που διαιωνίζουν την κυριαρχία των ομίλων, εντείνουν την εκμετάλλευση της εργατικής τάξης -και σαν μισθωτούς και σαν αγοραστές- συνθλίβουν φτωχό-μεσαία αγροτιά, από τους αυτοαπασχολούμενους, που αδυνατούν στην κυριολεξία να ανταπεξέλθουν στους όρους παραγωγής που έχουν επιβάλει τα μονοπώλια και οι Κυβερνήσεις τους. Ο λαός μας έχει πικρή πείρα από την απελευθέρωση των αγορών στον τομέα της ενέργειας, στους σιδηροδρόμους, στις θαλάσσιες και χερσαίες μεταφορές, στα λιμάνια, στις τηλεπικοινωνίες, στα ταχυδρομεία, στην υγεία, στο φάρμακο. Τα αγαθά μετατράπηκαν σε πανάκριβα εμπορεύματα απλησίαστα για τους εργαζόμενους, την ίδια στιγμή που οι αγορές συγκεντρώνονται στα χέρια, μετρημένων στα δάχτυλα, μονοπωλιακών ομίλων που επιβάλλουν τους όρους τους. Τι έγινε για παράδειγμα με την αγορά ηλεκτρικής ενέργειας που σε συνδυασμό με τη μονοκαλλιέργεια των ΑΠΕ και τον πλειστηριασμό της ρύπανσης και του άνθρακα την έχει καταντήσει απαγορευτική για τα λαϊκά νοικοκυριά ή με την έκρηξη της ακρίβειας στα είδη πλατιάς λαϊκής κατανάλωσης. Είναι επομένως θράσος από την πλευρά της Κυβέρνησης, των Κυβερνήσεων αλλά και της Ευρωπαϊκής Ένωσης να επικαλούνται ότι η ελεύθερη αγορά, δηλαδή η καπιταλιστική οικονομία, μπορεί από πηγή δεινών για τους εργαζόμενους να ρυθμιστεί και να λειτουργήσει προς όφελός τους.

Είναι προφανές και από την ουσία των διατάξεων του σχεδίου νόμου, τη χρονική περίοδο αλλά και από το όλο οικονομικό και πολιτικό πλαίσιο της περιόδου αυτής που ζούμε, ότι κύριο μέλημα της ΕΕ είναι να προστατέψει τα ευρωπαϊκά μονοπώλια από τον ανταγωνισμό άλλων μονοπωλίων, όπως των ΗΠΑ, της Ρωσίας, της Κίνας και όχι τα λαϊκά συμφέροντα των χωρών-μελών της ΕΕ. Μάλιστα, το τελευταίο διάστημα πυκνώνουν οι συγκρούσεις μεταξύ διαφόρων μονοπωλιακών ομίλων, ισχυρών κρατών και διακρατικών ιμπεριαλιστικών ενώσεων της ΕΕ, των ΗΠΑ, της Ρωσίας και της Κίνας. Να σας θυμίσω την διαμάχη της Κομισιόν με την Google και την Gazprom για παραβίαση αντιμονοπωλιακών κανόνων της ΕΕ ή τις κατηγορίες κατά της MacDonald για φόρο-αποφυγή 1,5 δις ευρώ. Να θυμίσουμε ακόμα τις αποφάσεις της Επιτροπής Ανταγωνισμού της ΕΕ, που είχε κρίνει παράνομες κρατικές ενισχύσεις, ποσά από τις ευνοϊκές φορολογικές ρυθμίσεις της Συμφωνίας Παραχώρησης της Προβλήτας 2 του Οργανισμού Λιμένος Πειραιά στην Cosco και ζητούσε την ανάρτησή τους από το Ελληνικό Δημόσιο. Όλα αυτά είναι στην πραγματικότητα διαμάχη μεταξύ μονοπωλιακών ομίλων. Το κοινό σε όλες αυτές τις υποθέσεις είναι ότι αφορούν την επιχειρηματική δραστηριότητα στην Ευρώπη μεγάλων ομίλων, ισχυρών χωρών Γερμανίας, Γαλλίας, με τις οποίες η ΕΕ βρίσκεται σε σφοδρό ανταγωνισμό σε ιδιαίτερα κερδοφόρους κλάδους. Η ΕΕ και οι ελληνικές Κυβερνήσεις επιχαίρουν διαχρονικά, ότι τα όργανα της ΕΕ παρεμβαίνουν προς όφελος του υγιούς ανταγωνισμού για την προστασία των καταναλωτών. Προφανώς πρόκειται για πολύ μεγάλο ψέμα, γιατί αποστολή της είναι να διασφαλίσει την κερδοφορία των ομίλων και τη θέση τους στον αδυσώπητο παγκόσμιο ανταγωνισμό. Τα παχιά λόγια περί εξασφάλισης ελεύθερου και υγιούς ανταγωνισμού -που προβάλλει ιδιαιτέρα ο ΣΥΡΙΖΑ- έχουν καταρριφθεί από την πραγματικότητα της ίδιας της εξέλιξης του καπιταλισμού και μάλιστα από τις αρχές του προηγούμενου αιώνα.

Πίσω, λοιπόν, από την διαμάχη της Κομισιόν με άλλους μονοπωλιακούς ομίλους, για παράδειγμα για την Google όπως προείπα, βρίσκω εξαιρετικά σφοδρές αντιπαραθέσεις και συγκρούσεις για αυτό το μοίρασμα των αγορών. Οι ψηφιακές τεχνολογίες, η ψηφιακή αγορά είναι ένα κρίσιμο κεφάλαιο στη διατλαντική συμφωνία εμπορίου και επενδύσεων μεταξύ ΕΕ και ΗΠΑ για τη δημιουργία μιας τεράστιας ερμηνείας Ευρωατλαντικής αγοράς και έχει σημασία να κατανοηθεί -γιατί αν δεν κατανοεί δεν μπορεί να εξηγηθεί- και το μέγεθος των σκληρών ανταγωνισμών μεταξύ αυτών των ισχυρών ιμπεριαλιστικών δυνάμεων. Ο λαός μας, οι λαοί της Ευρώπης, οι λαοί όλου του κόσμου, προφανώς και δεν έχουν να κερδίσουν τίποτα από αυτούς τους ανταγωνισμούς. Πρέπει να χαράξουν τη δική τους πορεία. Η εργατική τάξη, τα λαϊκά στρώματα επιβάλλεται να βγάλουν ουσιαστικά συμπεράσματα, να μην εγκλωβιστούν σε αυτούς τους καπιταλιστές του ανταγωνισμού, τους οποίους και στη χώρα μας υπηρετούν τα αστικά κόμματα. Αυτοί οι τεχνητοί διαχωρισμοί ανάμεσα σε κεφάλαιο, στα καλά και κακά μονοπώλια, στοχεύουν στο να βάλουν τεχνητά εμπόδια στους εργαζόμενους. Αρκεί να μην διακρίνουν ποιος είναι ο πραγματικός αντίπαλός τους, δηλαδή τα μονοπώλια και οι εξουσίες τους. Αυτές οι συμμαχίες της ΕΕ, του ΝΑΤΟ που τους ξεζουμίζουν στην κυριολεξία καθημερινά. Αυτό που έχει αποδειχθεί στην πράξη, είναι ότι ο ανταγωνισμός είναι η κυριαρχία μονοπωλίων. Δεν είναι τίποτε άλλο. Και με αυτόν τον ανταγωνισμό, γίνεται κατορθωτό όλο και πιο πολύ, να συγκεντρώνουν συνεχώς μεγαλύτερο μέρος από τον πλούτο της κοινωνίας, ενώ οι πολλοί, δηλαδή οι εργαζόμενοι, εξαναγκάζονται σε όλο και λιγότερα.

Ένα δεύτερο ζήτημα που θα ήθελα να θίξω. Η συζητούμενη ευρωπαϊκή Οδηγία έρχεται να ενισχύσει το ρόλο και τη λειτουργία των Επιτροπών Ανταγωνισμού των χωρών- μελών. Άραγε, γιατί τόσο ενδιαφέρον από πλευράς ΕΕ; Επιδιώκει, κατά τη γνώμη μας, πάση θυσία, με τον αναβαθμισμένο ελεγκτικό ρόλο των Επιτροπών Ανταγωνισμού, να διασφαλίσει τη θέση των ευρωπαϊκών ομίλων απέναντι στα ανταγωνιστικά μονοπώλια είτε άλλων κρατών -μελών είτε άλλων κέντρων και δυνάμεων, ιμπεριαλιστικών. Με τον ίδιο τρόπο, βέβαια, αντιδρούν και αντίστοιχες Ανεξάρτητες Αρχές άλλων ισχυρών καπιταλιστικών κρατών, όπως των ΗΠΑ. Γνωρίζουμε τη διαμάχη που είχαν οι Ηνωμένες Πολιτείες Αμερικής με την  Deutsche Bank, τη γερμανική τράπεζα. Πρόκειται, λοιπόν, για έναν ακήρυχτο, αλλά σκληρό οικονομικό πόλεμο μεταξύ μονοπωλίων. Πρόκειται, λοιπόν, για ένα ζήτημα που αφορά τους επιχειρηματικούς ομίλους και δεν έχει καμία σχέση με τα λαϊκά συμφέροντα.

Οι Επιτροπές Ανταγωνισμού υποδύονται ότι είναι Ανεξάρτητες Αρχές. Στην πραγματικότητα, αυτές οι Αρχές, δεν πρόκειται ποτέ να είναι Ανεξάρτητες, όσες έρευνες και αν διεξάγουν σε επιχειρήσεις, όσα ανακριτικά καθήκοντα και αν τους δίνει ο νόμος, όσα μέτρα και πρόστιμα επιβληθούν σε επιχειρήσεις που παραβιάζουν την νομοθεσία περί ελεύθερου ανταγωνισμού. Δεν είδαμε, για παράδειγμα, να αντιδρά η Αρχή Ανταγωνισμού, όταν η Aegean αγόραζε για πενταροδεκάρες την Ολυμπιακή την οποία το ίδιο το κράτος έβγαλε στο σφυρί, για να γίνει κυρίαρχη στην ελληνική αγορά. Ούτε σε σωρεία άλλων περιπτώσεων όπως οι εξαγορές τραπεζών, για παράδειγμα Τράπεζα Κύπρου, Αγροτική Τράπεζα και άλλες, για τη δημιουργία λίγων συστημικών τραπεζών, όπως και σε όλα τα κράτη-μέλη της Ευρωπαϊκής Ένωσης. Οι Αρχές αυτές ούτε θέλουν, αλλά ούτε μπορούν να προστατεύσουν τους αδύναμους καταναλωτές από αθέμιτες επιχειρηματικές πρακτικές. Μήπως η λεγόμενη Αρχή Διασφάλισης Απορρήτου Επικοινωνιών – γιατί και αυτή Ανεξάρτητη Αρχή είναι - προστατεύει το λαό από το φακέλωμα της ηλεκτρονικής παρακολούθησης και τις υποκλοπές; Τα περιστατικά αυτά δεν είναι πρωτοφανή, ούτε μοναδικά, ούτε φυσικά αφορούν μεμονωμένους πολίτες. Αρκεί να θυμηθούμε τα διαπιστωμένα πολλαπλά κρούσματα υποκλοπών στην έδρα της Κεντρικής Επιτροπής του ΚΚΕ στον Περισσό. Αλλεπάλληλες φορές από το 2016 μέχρι και τον Ιούνιο του 2020, με την ΑΑΔΕ την καθ’ ύλην αρμόδια Αρχή, να πέφτει σε αντιφάσεις και να καταλήγει σε κουκούλωμα της υπόθεσης. Μήπως η Αρχή Καταπολέμησης Εσόδων από Εγκληματικές Δραστηριότητες πάταξε τη διαφθορά, το ξέπλυμα βρώμικου χρήματος, τη φοροδιαφυγή ή άλλα οικονομικά εγκλήματα; Να θυμηθούμε τη SIEMENS, τη NOVARTIS κ.οκ.. Όχι βέβαια. Μήπως υπήρξε ποτέ καμία από τις δικές σας Κυβερνήσεις που έκανε δεκτές προτάσεις του ΚΚΕ, για κατάργηση όλων των απορρήτων, τραπεζικού ή και επιχειρηματικού απορρήτου, ονομαστικοποίηση μετοχών και τίτλων του δημοσίου; Όχι. Διότι όλα αυτά είναι σύμφυτα με το ίδιο το σάπιο καπιταλιστικό σύστημα που υπηρετείτε. Ευνοούνται από την ίδια τη λειτουργία της ΕΕ. Προκύπτει από τις σχέσεις των μεγάλων επιχειρηματικών ομίλων με τους μηχανισμούς του αστικού κράτους και με στελέχη του αστικού πολιτικού συστήματος. Τρέφεται από ιδιωτικοποιήσεις, από ΣΔΙΤ, από διάφορους αναπτυξιακούς νόμους κ.ο.κ.. Το πιο χαρακτηριστικό παράδειγμα, είναι το εφοπλιστικό κεφάλαιο. Οι εφοπλιστές έχουν 56 φοροαπαλλαγές. Σκανδαλώδες. Πληρώνουν συνολικούς φόρους λιγότερα από 100 εκατομμύρια ετησίως, όταν ο κύκλος εργασιών τους υπερβαίνει τα 10 δις ευρώ. Οι εφοπλιστές, δηλαδή, πρακτικά, πληρώνουν για ετήσιους φόρους τα ναύλα δύο ή τριών ημερών. Το ποσοστό συμμετοχής τους στους συνολικούς φόρους που εισπράττει το κράτος, είναι ελάχιστο. Για να μην σας θυμίσω την κοροϊδία επί ΣΥΡΙΖΑ, της εθελοντικής προσφοράς μερικών ευρώ από τα κέρδη των εφοπλιστών, όταν ο λαός υποφέρει με απανωτούς άμεσους, έμμεσους φόρους και χαράτσια.

Η Ρυθμιστική Αρχή Ενέργειας έχει μήπως ως στόχο να υπηρετήσει τη φθηνή ενέργεια για όλο το λαό ή να υπηρετήσει την εμπορευματοποιημένη, απελευθερωμένη ενέργεια; Ποια θέση έχει πάρει για την λεηλασία του λαϊκού εισοδήματος από τους ενεργειακούς ομίλους και για τις τεράστιες αυξήσεις στις τιμές του ηλεκτρισμού; Την προηγούμενη βδομάδα ο Υπουργός Περιβάλλοντος, ανακοινώνοντας νέο πακέτο οριζόντιας επιδότησης λογαριασμού ρεύματος πρώτης κατοικίας ενώ στην πραγματικότητα ξέρετε τί έκανε; Εξήγγειλε νέες αυξήσεις στα τιμολόγια ηλεκτρικού ρεύματος για όλα τα νοικοκυριά, σε συνέχεια όσων έχουν επιβληθεί από τον Αύγουστο μέχρι σήμερα, ελέω απελευθερωμένης αγοράς και πράσινης μετάβασης. Στους νέους εκκαθαριστικούς λογαριασμούς στη χαμηλή τάση, θα προστεθεί το 30% των αυξήσεων χονδρικής για τις πρώτες 300 kWh, κατά μέσο όρο συγκριτικά με την προηγούμενη εκκαθάριση, ενώ το 10% των αυξήσεων θα επιβληθεί και στο Κοινωνικό οικιακό τιμολόγιο. Τι κάνει, λοιπόν, η ΡΑΕ γι’ αυτό; Ακολουθεί, απλά, τις Κυβερνητικές εντολές στις κατευθύνσεις της ΕΕ; Γι’ αυτό, άλλωστε, έχει συσταθεί.

Τέλος, κύριε Πρόεδρε, το φάρμακο, το εμβόλιο, που είναι και στην επικαιρότητα. Το εμβόλιο, η πατέντα, αξιοποιήθηκε από τις φαρμακοβιομηχανίες ως χρυσοφόρο εμπόρευμα. Γι’ αυτό καθυστερούν οι εμβολιασμοί. Γι’ αυτό έχουμε τη μία μετάλλαξη μετά την άλλη και θα συνεχίζεται η θανατηφόρα πορεία της πανδημίας. Και θύμα αυτών των ανταγωνισμών είναι οι ίδιοι οι λαοί των φτωχών χωρών, που αυτή τη στιγμή ο εμβολιασμός τους δεν είναι πάνω από το ποσοστό του 6% του πληθυσμού τους. Ας μας πει κάποιος πότε, πού και ποιος έβαλε φραγμό στους σφοδρούς εγκληματικούς ανταγωνισμούς των φαρμακοβιομηχανιών που κέρδισαν τρισεκατομμύρια δολάρια. Γι’ αυτό επιμένουμε και εμείς, ως ΚΚΕ, για μέτρα προστασίας από την πανδημία και ιδιαίτερα για την στήριξη του Δημόσιου Συστήματος Υγείας, ενώ γίνεται ακόμα πιο επίκαιρο το αίτημα κατάργησης κάθε πατέντας σε εμβόλιο και φάρμακα, η οποία συνδέεται άμεσα με την παρασιτική και επικίνδυνη καπιταλιστική ιδιοκτησία. Τι έκανε η ΕΕ για όλα αυτά; Τι έκαναν οι ελληνικές Κυβερνήσεις; Τι έκανε η Κυβέρνηση της ΝΔ; Τι έκαναν οι Ανεξάρτητες Αρχές; Καμία, λοιπόν, Επιτροπή Ανταγωνισμού δεν μπορεί να τα βάλει με τη «ζούγκλα» της αγοράς. Είναι αντικειμενικά εξαρτημένες και από το κράτος και από τα συμφέροντα του κεφαλαίου. Ο μόνος, τελικά, έλεγχος, που μπορεί να φέρει ορισμένα αποτελέσματα, είναι ο κοινωνικός, είναι ο εργατικός έλεγχος, στη βάση ενός κεντρικού δημοκρατικού σχεδιασμού της οικονομίας με κριτήριο λαϊκές ανάγκες και συμφέροντα και όχι τα συμφέροντα των μονοπωλιακών ομίλων, τα οποία δεν θα υφίστανται σε συνθήκες λαϊκής εξουσίας και λαϊκής οικονομίας. Γι’ αυτό και λέμε ότι όλα τα παραπάνω, ο εργατικός λαϊκός έλεγχος και ο κεντρικός σχεδιασμός, προϋποθέτουν εργατική λαϊκή εξουσία και κοινωνικοποίηση των βασικών μέσων παραγωγής. Και γι’ αυτήν την εξουσία, άλλωστε, μάχεται το ΚΚΕ. Βάση των παραπάνω, κ. Πρόεδρε, το ΚΚΕ εξαρχής δηλώνει ότι καταψηφίζει το συγκεκριμένο νομοσχέδιο. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε πολύ τον κ. Συντυχάκη. Στο σημείο αυτό θα ανακοινώσω στους συναδέλφους, τους φορείς τους οποίους θα καλέσουμε στην επόμενη συνεδρίαση της Επιτροπής, η οποία έχει προγραμματιστεί για τη Δευτέρα στις 13.00’ και είναι είναι οι εξής : Η Επιτροπή Ανταγωνισμού, η Ομοσπονδία Εργαζομένων Ανεξάρτητων Αρχών, ο Σύνδεσμος Ελληνικών Επιχειρήσεων, η ΓΣΕΒΕΕ, ο Σύνδεσμος Ελληνικών Επιχειρήσεων Πληροφορικής και Επικοινωνιών Ελλάδας, το Ινστιτούτο Καταναλωτή, ο Σύνδεσμος Ελληνικών Τουριστικών Επιχειρήσεων, το Κέντρο Προστασίας Καταναλωτών (ΚΕΠΚΑ), η ΕΚΠΟΙΖΩ, η Κεντρική Ένωση Επιμελητηρίων, η Ένωση Εταιρειών Κινητής Τηλεφωνίας, το Ινστιτούτου Έρευνας Λιανεμπορίου Καταναλωτικών Αγαθών, το Σύλλογο Εργαζομένων Επιτροπής Ανταγωνισμού και την Ελληνική Συνομοσπονδία Εμπορίου (ΕΣΕΕ).

 Τον λόγο έχει ο Ειδικός Αγορητής της Ελληνικής Λύσης, κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης) :** Ευχαριστώ πολύ κύριε Πρόεδρε. Ανακοινώθηκε, ήδη, ότι ο πληθωρισμός είναι 5,1%, για το Δεκέμβρη και 1,2% ο ετήσιος. Λάθος οι προβλέψεις του Προϋπολογισμού, οι οποίοι για το έτος ήταν πολύ χαμηλότερες.

Κυρίες και κύριοι συνάδελφοι, κ. Υπουργέ, επειδή πρόκειται για ένα ακόμη σχέδιο νόμου του Υπουργείου Ανάπτυξης, θα αναφερθούμε αρχικά στο ίδιο το θέμα της ανάπτυξης, ξεκινώντας από ένα κείμενο που διαβάσαμε, με κάποιες δικές μας μικρές παρεμβάσεις και το οποίο λέει το εξής. Διαπιστώσαμε τη δημοσιονομική κρίση του 2008. Τη δεχτήκαμε ως κρίση το 2010. Την πολεμάμε από το 2011 με αναπτυξιακούς νόμους. Τι θα αλλάξει τώρα; Καλωσορίζουμε το όραμα ανάκαμψης και ανάπτυξης μιας ακόμη Κυβέρνησης, της σημερινής, όραμα που φιλοδοξεί να το κάνει πράξη το προεκλογικό έτος 2022, στοχεύοντας, όπως λέει, να δώσουμε τη δική μας απάντηση για τη συμμετοχή μας στη νέα βιομηχανική επανάσταση, την 4η Βιομηχανική Επανάσταση, που έχει ήδη δρομολογηθεί στην Ευρώπη με κεντρικό στόχο την αύξηση της συμμετοχής της βιομηχανίας της στο 20% του ΑΕΠ από το 15%, έναντι της ελληνικής συμμετοχής που έχει κυριολεκτικά καταρρεύσει στο 8,5%.

Αυτά που θα ψηφίσει ως νέο αναπτυξιακό καθεστώς η Κυβέρνηση, θα είναι αλήθεια το μοναδικό γράμμα του νόμου για 5 έως 10 χρόνια ως οφείλει; Δηλαδή, όσο χρειάζεται για να εξελιχθεί μια επενδυτική πρωτοβουλία στην Ελλάδα; Προφανώς όχι! Οπότε πώς να την εμπιστευτεί κανείς και να επενδύσει; Έχει ακούσει τίποτα για την ατζέντα 2010 που ψήφισε η Γερμανία το 2000 με στόχο την επιτυχία της στην ευρωζώνη, για το βιομηχανικό στρατηγικό σχέδιο 2030 του Ντουμπάι; Πού είναι τα αντίστοιχα δικά μας; Από το 2005 έως το 2022 ποιος δεν άκουσε τα διαφορετικά –πιστεύω- πολιτικά οράματα για την Ελλάδα που αλλάζει, την Ελλάδα που θα γίνει ανταγωνιστική, την Ελλάδα που θα έκανε παρελθόν τη γραφειοκρατία, τις επενδυτικές ευκαιρίες στη νέα Ελλάδα που θα αποτελέσουν ό,τι καλύτερο σε προσφορά για την Ευρώπη. Είναι η έβδομη φορά μέσα σε μία δεκαετία που αναμασάμε τα ίδια και τα ίδια για την ανάπτυξη, αλλάζοντας δήθεν το αναπτυξιακό και το επενδυτικό περιβάλλον της χώρας μας, για να αντιμετωπίσουμε δήθεν και τις αιτίες που το 2022 παρέλαβε από το κράτος του 2021 περί τις 3.500 εκκρεμότητες σε επενδύσεις. Δεν είναι αλήθεια ένα ρεαλιστικό κείμενο; Δεν περιγράφει αυτά ακριβώς που συνεχίζουν να συμβαίνουν στην Ελλάδα; Ποιο είναι το καινούργιο σχέδιο της Κυβέρνησης; Η μετατροπή μας σε μία εξαρτημένη οικονομία μέσω του ξεπουλήματος των επιχειρήσεων μας σε ξένους, δημοσίων και ιδιωτικών;

Ορισμένες φορές, το οικονομικό μοντέλο των εξαρτημένων οικονομιών οδηγεί σε αρκετά υψηλούς ρυθμούς ανάπτυξης, όπως στην κεντροανατολική Ευρώπη που εξελίχθηκε στην προτιμώμενη πλατφόρμα συναρμολόγησης για τις δυτικές εταιρείες, με παράδειγμα την αυτοκινητοβιομηχανία. Εντούτοις, επειδή οι ξένες μητρικές εταιρείες διατηρούν, ως επί το πλείστον, τις πιο καινοτόμες δραστηριότητες στα κεντρικά τους γραφεία, η ανάπτυξη αυτή έχει πάντοτε ημερομηνία λήξης. Από την άλλη πλευρά, ο σκληρός ανταγωνισμός για άμεσες ξένες επενδύσεις των εξαρτημένων χωρών δεν επιτρέπει στις Κυβερνήσεις τους να συγκεντρώσουν επαρκώς υψηλούς πόρους από αυτές για να χρηματοδοτήσουν τις εγχώριες προσπάθειες, καθώς, επίσης, μία υψηλού επιπέδου εκπαίδευση και έρευνα, ούτε επαρκή έσοδα από το ξεπούλημα των δημοσίων εταιρειών, θυμίζοντας πως από το 2011 έως και το 2024, που θα έχουν ξεπουληθεί όλες οι δημόσιες εταιρείες της Ελλάδας, τα συνολικά έσοδα, σύμφωνα με τον Προϋπολογισμό, θα είναι μόλις 11 δις ευρώ. Δηλαδή όσο περίπου η μισή ζημία της χώρας μας μόνο το 2020. Το έλλειμμα, η μισή ζημία της χώρας μας, όλες οι επιχειρήσεις που θα ξεπουλήσουμε. Για παράδειγμα η Fraport στην οποία παραχωρήθηκαν 14 κερδοφόρα αεροδρόμια για 40 χρόνια έναντι 1,2 δις περίπου, με τη χρηματοδότηση ελληνικών τραπεζών και με τη χρήση των ελληνικών ΕΣΠΑ για την ανακαίνισή τους σε μεγάλο βαθμό, αποζημιώνοντας την εταιρεία για την πανδημία με 177 εκατομμύρια, είναι αρκετό. Πόσο μάλλον σε σύγκριση με την Τουρκία όπου παραχωρήθηκε στη Fraport το Αεροδρόμιο της Αττάλεια, με τους ίδιους περίπου επισκέπτες, 35 και 30 εκατομμύρια ευρώ, έναντι 7,2 δις και για 25 χρόνια, ενώ αποζημιώθηκε για την πανδημία μόνο με την επέκταση της σύμβασης. Οι Τούρκοι εισέπραξαν 7,2 δις, εμείς 1,2 δις, οι Τούρκοι έδωσαν 25 χρόνια, εμείς 40 χρόνια.

Μακροπρόθεσμα, λοιπόν, το δωρεάν κεφάλαιο κίνησης που εκμεταλλεύονται οι ξένοι επενδυτές, όπως τις φθηνές εξαγορές, τους χαμηλούς μισθούς, τις περιβαλλοντικές διευκολύνσεις, τις επιδοτήσεις, το εκπαιδευμένο εργατικό δυναμικό κ.ο.κ., εξαντλείται, ειδικά όταν αυξάνονται οι μισθοί, με αποτέλεσμα τη διάβρωση του πλεονεκτήματος της φθηνής τοποθεσίας. Παράλληλα ο ισχυρός, εάν όχι κυρίαρχος, ρόλος των ξένων επιχειρήσεων εμποδίζει την καθιέρωση εγχώριων ανταγωνιστών που θα μπορούσαν να ενδιαφέρονται για τη βιώσιμη ανάπτυξη της χώρας, ενώ η μεγάλη εξάρτηση από τις εξαγωγές αγαθών και υπηρεσιών, ειδικά υπηρεσιών, όπως ο τουρισμός, καθώς, επίσης, η ευπάθεια στις διακυμάνσεις των χρηματοπιστωτικών αγορών, εμποδίζουν στο διηνεκές μία ανεξάρτητη οικονομική πορεία. Σε τελική ανάλυση, λοιπόν, οι εξαρτημένες οικονομίες έχουν την κατάληξη της Γουατεμάλα, με την έννοια πως ο ρυθμός ανάπτυξης διατηρείται μεν υψηλός αλλά οι ιθαγενείς γίνονται όλο και πιο φτωχοί.

Τι έκανε η Πολωνία, για παράδειγμα, για να αποφύγει μια τέτοια δυσμενή εξέλιξη; Υιοθέτησε το σχέδιο υπεύθυνης ανάπτυξης που βασίζεται σε πέντε πυλώνες, στην επαναβιομηχάνιση, στην ανάπτυξη καινοτόμων εταιρειών, στην προσέλκυση επενδυτικών κεφαλαίων, στην επικέντρωση στις εξαγωγές και στην εξωστρέφεια καθώς επίσης και στην ισόρροπη κοινωνική και περιφερειακή ανάπτυξη. Δρομολόγησε δε, το μεγαλύτερο δημόσιο πρόγραμμα για νεοφυείς επιχειρήσεις, τις startups, στην Κεντρική και Ανατολική Ευρώπη, το Start in Poland που εμπνεύστηκε από το ισραηλινό Yozma, δηλαδή από τη χρήση χρημάτων του δημοσίου για την προσέλκυση ξένων επενδύσεων σε ισραηλινές όμως επιχειρήσεις, σε εγχώριες επιχειρήσεις, με στόχο την τόνωση των εγχώριων επενδύσεων. Εκτός αυτού, συγχώνευσε τα κρατικά ιδρύματα που ήταν υπεύθυνα για την υποστήριξη της ανάπτυξης των πολωνικών εταιρειών για να σχηματίσει το Πολωνικό Ταμείο Ανάπτυξης, με στόχο να λειτουργήσει και ως αναπτυξιακή τράπεζα, κατά τα πρότυπα της γερμανικής Kreditanstalt für Wiederaufbau (KfW) ή της γαλλικής Caisse des Depots et Consignations (CDC). Είναι αλήθεια δύσκολο να λειτουργήσει η Ελλάδα ανάλογα, αντί να αναλώνονται οι Κυβερνήσεις της σε νομοσχέδια επί νομοσχεδίων χωρίς να ενδιαφέρονται καν για τις απόψεις της ευρύτερης αντιπολίτευσης όπως βλέπουμε καθημερινά;

Στο σημερινό σχέδιο νόμου που τέθηκε σε διαβούλευση από τις 6/8/2021 έως τις 3/9/2021, έχοντας μόλις 28 σχόλια, φαίνεται καθαρά πως η Κυβέρνηση ξεκίνησε τη χρονιά όπως ακριβώς την τελείωσε, δίνοντας μας μόνο μία ημέρα προετοιμασίας. Φάνηκε άλλωστε από τις αναφορές των συναδέλφων. Τεκμηρίωσε για άλλη μία φορά, πως έχουμε ένα είδος μνημονιακής διακυβέρνησης με προσχηματική κοινοβουλευτική λειτουργία, η οποία διενεργείται μόνο για λόγους εντυπωσιασμού, όπως οι παραστάσεις Υπουργών στα τηλεοπτικά κανάλια με συνεχώς μεταβαλλόμενες απόψεις και θέσεις. Πρόσφατα είδαμε κάτι που έχει ενδιαφέρον, σε σχέση με το παρόν νομοσχέδιο, σχετικά με το κόστος των PCR, όπου η Κυβέρνηση επέβαλε πλαφόν τιμής, δηλαδή διατίμηση ύψους 47€, κάτι που δεν έχει απολύτως καμία σχέση με τη λειτουργία μιας ελεύθερης αγοράς. Αντί να ενδιαφερθεί, λοιπόν, για τη σωστή λειτουργία του ανταγωνισμού -σε μία φιλελεύθερη χώρα όπως η Ελλάδα που όμως σε διάφορους κλάδους χαρακτηρίζεται από καρτέλ- επέλεξε τη λογική μίας κεντρικά κατευθυνόμενης οικονομίας σοβιετικού τύπου, προσβάλλοντας επιπλέον την Κύπρο και προκαλώντας ένα διπλωματικό επεισόδιο, την ίδια στιγμή που φαίνεται πως την έχουμε μάλλον προδώσει στο θέμα του EastMed, όπως θα καταθέσουμε στα πρακτικά αργότερα. Στην Κύπρο, όμως, ο ανταγωνισμός λειτουργεί. Η τιμή του PCR test μειώθηκε, χωρίς διατίμηση όπως θα καταθέσουμε στα πρακτικά, και ο Υπουργός φυσικά εκτέθηκε, οπότε υποχρεώθηκε, ως συνήθως, να ανασκευάσει.

 Σκοπός του σχεδίου νόμου είναι η ενσωμάτωση στην ελληνική νομοθεσία της Οδηγίας ΕΕ 219/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου, του 2018, για την παροχή αρμοδιοτήτων στις αρχές ανταγωνισμού των κρατών-μελών, για παράδειγμα, εγγυήσεων ανεξαρτησίας και πόρων, εξουσιών εφαρμογής της νομοθεσίας και επιβολής προστίμων, έτσι ώστε να διασφαλίζονται αποτελεσματικά η ενωσιακή και η εθνική νομοθεσία περί ανταγωνισμού. Ταυτόχρονα, τροποποιείται η νομοθεσία, ο ν.3959/2011 (Α93), λαμβάνοντας υπόψιν τις εξελίξεις της ψηφιακής οικονομίας. Επίσης, τα διαδικαστικά δικαιώματα των εμπλεκομένων μερών. Αλήθεια, πιστεύει η Κυβέρνηση πως θα εκσυγχρονιστεί η Ελλάδα με κοινοτικές Οδηγίες; Εάν ήταν έτσι, με τα 4 μνημόνια αφού η ενισχυμένη εποπτεία που εφαρμόζεται μόνο στη χώρα μας είναι επίσης μνημόνιο, όπως μας διαβεβαίωσε άλλωστε ο Αναπληρωτής Υπουργός Οικονομικών, η Ελλάδα δεν θα είχε ήδη εκσυγχρονιστεί; Εκτός αυτού, οι ρυθμίσεις αφορούν εταιρείες άνω των 250 εργαζομένων και τζίρου 50 εκατομμυρίων ευρώ, όταν οι μεγάλες επιχειρήσεις στην Ελλάδα είναι μόλις 376 με στοιχεία του 2018, οι οποίες έγιναν 331. Μειώθηκαν δηλαδή το 2019, όπως θα καταθέσουμε στα πρακτικά, ενώ υποθέτουμε ότι σήμερα θα είναι ακόμη λιγότερες.

 Επιγραμματικά, το κεφάλαιο Α και τα άρθρα 1 έως 3, αφορούν τον σκοπό, το αντικείμενο και τους ορισμούς, ενώ το κεφάλαιο Β και τα άρθρα 4 έως 7, τον έλεγχο των συγχωνεύσεων που στην ουσία έχει αποδειχτεί να επιβάλει η Κυβέρνηση όσον αφορά τις μικρομεσαίες επιχειρήσεις, αλλά μάλλον δεν θα έχει επιτυχία. Το κεφάλαιο Γ και τα άρθρα 8 έως 35, αφορούν τον τρόπο λειτουργίας της Επιτροπής, τα όργανα και τις αρμοδιότητες, τη συνεργασία μεταξύ των εθνικών αρχών, δηλαδή τη συνδρομή, καθώς επίσης τη διευθέτηση διαφορών, την μεταχείριση. Όσον αφορά το κεφάλαιο Δ και τα άρθρα 36 έως 46, έχει σχέση με τις διαδικασίες επί καταγγελιών και τον τρόπο διεξαγωγής έρευνας, ενώ το κεφάλαιο Ε και τα άρθρα 47 έως 48 καθώς επίσης το κεφάλαιο ΣΤ, αφορούν τη διαδικασία επιβολής κυρώσεων και τα πρόστιμα. Τέλος, το ΓΛΚ αναφέρει κόστος μόνο για τις πρόσθετες προσλήψεις ως εξής. Πρώτον, 136.000 ευρώ περίπου από την αύξηση, κατά 2, του αριθμού των μελών της Επιτροπής και δεύτερον από 35.000 έως 57.000 για 2 επιπλέον μέλη του Πειθαρχικού Συμβουλίου της Επιτροπής, καθώς επίσης 2 επιπλέον έμμισθων δικηγόρων που θα στελεχώσουν τη Γενική Διεύθυνση Ανταγωνισμού, ενώ μπορεί να υπάρχουν περισσότερα έξοδα από εξωτερικούς δικηγόρους. Δεν εμφανίζεται πάντως κάποιο όφελος στην αγορά από τις υφιστάμενες ρυθμίσεις, αφού με βάση την έκθεση του 2020, στη σελίδα 93, αν θυμάμαι καλά, το σωρευτικό εκτιμώμενο πλεόνασμα καταναλωτή από τις αποφάσεις της Επιτροπής Ανταγωνισμού την περίοδο 2002 έως 2020 εκτιμάται μεν στα 2,63 δις, αλλά ήταν μόλις 19,9 εκατομμύρια το 2020, όπως θα καταθέσουμε στα πρακτικά. Δεν υπάρχουν αλήθεια κάποιοι στόχοι; Όλα λειτουργούν σωστά στην αγορά; Δεν διαπιστώνονται συμπεριφορές καρτέλ, όπως για παράδειγμα, στις κατασκευές, στα σουπερμάρκετ ή στις τράπεζες; Είναι πραγματικά ανεξάρτητη η Επιτροπή Ανταγωνισμού ή μήπως άγεται και φέρεται από τον εκάστοτε Υπουργό, που ενδεχομένως, δεν το ξέρει κανείς, εξυπηρετεί συμφέροντα;

 Κλείνοντας, πρόκειται για ένα ανούσιο νομοσχέδιο που δεν βοηθάει καθόλου στην επίλυση των πραγματικών προβλημάτων της χώρας μας, το κυριότερο των οποίων είναι η παραγωγή πλούτου. Θα το λέμε συνεχώς, παραγωγή πλούτου, όχι ζημιών, ελλειμμάτων και χρεών, που τεκμηριώνουν πως και η Κυβέρνηση δεν είναι μόνο αναποτελεσματική, αλλά ακόμη χειρότερα, επικίνδυνη. Εμείς πάντως έχουμε κάνει και κάνουμε συνεχώς προτάσεις για την παραγωγή πλούτου τόσο για τη βιομηχανία, όσο και για τον πρωτογενή τομέα. Προτείνουμε, εκτός από τις υπάρχουσες δραστηριότητες, που βρίσκονται σε ύπνωση, όπως τα ναυπηγεία και η αμυντική μας βιομηχανία, την ηλεκτροπαραγωγή και τη νέα βιομηχανία της ηλεκτροκίνησης γύρω από το νικέλιο, τη ΛΑΡΚΟ, την οποία η Κυβέρνηση θέλει να ξεπουλήσει με κίνδυνο να εξάγεται το νικέλιο ακατέργαστο, σημειώνοντας πως δεν μας ενδιαφέρει να είναι κρατική -για τίποτα δεν μας ενδιαφέρει να είναι κρατικό- αλλά απλά να παράγει. Θα καταθέσουμε στα πρακτικά μελέτη της McKenzie η οποία προτείνει αυτό ακριβώς που έχουμε στο πρόγραμμά μας. Οικοσύστημα γύρω από την παραγωγή μπαταριών. Για παράδειγμα, αναφέρει πως ένα εργοστάσιο 30 έως 40 GWh ετήσια μπορεί να προσθέσει 3.200 θέσεις εργασίας. Έχουμε προτείνει τον πρωτογενή τομέα, όχι μόνο για λόγους τροφικής επάρκειας, κάτι που είναι σημαντικό λόγω των προβλημάτων της εφοδιαστικής αλυσίδας και του πληθωρισμού, αλλά επιπλέον για το συνδυασμό του με την τεχνολογία μέσω εφαρμογών […] όπως κάνει το Ισραήλ. Εκτός αυτού, ο πρωτογενής τομέας μπορεί -και πρέπει- να συνδεθεί με τον τουρισμό για να τονώσει την ταυτότητα και τις εξαγωγές μας, έτσι ώστε να πάψουμε να εισάγουμε ακόμη και μουσακά από την Κίνα. Δεν θα επεκταθούμε εδώ στις άλλες προτάσεις που υπάρχουν στο πρόγραμμά μας των 500 σελίδων, αφού φυσικά δεν υπάρχει χρόνος, τονίζοντας όμως ξανά πως πρέπει η Ελλάδα να παράγει επιτέλους πλούτο, έτσι ώστε να έχει μία βιώσιμη ανάπτυξη. Ασφαλώς, όμως, δεν μπορεί να συμβεί κάτι τέτοιο όσο υπάρχουν Υπουργοί που ισχυρίζονταν στο παρελθόν πως δεν μπορούμε να παράγουμε ούτε καν μάσκες, ανασκευάζοντας λίγο μετά βέβαια όταν δημιουργήθηκε σε χρόνο μηδέν η πρώτη βιοτεχνία. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε. Τον λόγο έχει, ο κ. Λογιάδης.

 **ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ πολύ. Κύριε Υπουργέ, κυρίες και κύριοι, να ξεκινήσω από τη μεγάλη εικόνα. Παρατηρούμε συνέχεια, όχι μόνο τον τελευταίο χρόνο αλλά τα τελευταία πολλά χρόνια, ένα συνεχές άνοιγμα της ψαλίδας των ανισοτήτων, κοινωνικής και οικονομικής. Οι πάρα πολύ λίγοι πλούσιοι γίνονται πλουσιότεροι και οι πάρα πολλοί φτωχοί, ακόμη φτωχότεροι. Η μεσαία τάξη έχει ουσιαστικά καταστραφεί. Η ραχοκοκαλιά της οικονομίας μας έχει πλέον απαξιωθεί, έχει καταρρεύσει. Το τελευταίο διάστημα βλέπουμε ανθρώπους οι οποίοι χρωστούν σε ταμεία και εφορίες ευτελή ποσά, μεταξύ 50 και 500 ευρώ -και ο αριθμός αυτός έχει αυξηθεί κατακόρυφα- να μην μπορεί να τα πληρώσει. Οι πάρα πολλοί οφείλουν τέτοια μικροποσά, ενώ οι λίγοι και πολύ μεγάλοι οφείλουν μεγάλα ποσά. Να τονίσω εδώ, ότι το 0,2% του συνόλου των οφειλετών αντιπροσωπεύει το 80% του συνόλου των ληξιπρόθεσμων χρεών. Αυτά είναι στοιχεία από την ΑΑΔΕ που αναφέρονται στην τελευταία έκθεση του Γραφείου Προϋπολογισμού της Βουλής.

Η Ελλάδα βρίσκεται στον πάτο, όχι μόνο της ευρωζώνης των 19 κρατών-μελών, αλλά και της ΕΕ των 27 κρατών με το κατά κεφαλήν ακαθάριστο εισόδημα το 2020 να φτάνει το 62% του μέσου κοινοτικού τοποθετώντας την σε καλύτερη θέση μόνο σε σχέση με τη Βουλγαρία και σε χαμηλότερη από όλες τις άλλες χώρες της ΕΕ που είτε έχουν ευρώ είτε δεν έχουν. Στην ίδια θέση, στην προτελευταία, η Ελλάδα δεν είναι μόνο το 2020, είναι και το 2019. Και να το πω πιο απλά. Στην Ελλάδα οι χαμηλοί μισθοί αγοράζουν λιγότερα αγαθά απ’ ότι σε άλλες χώρες ακόμη και με χαμηλότερο κατά κεφαλή ΑΕΠ, όπως είναι η Ρουμάνια και η Κροατία, γιατί η χώρα μας έχει υψηλές τιμές. Η χώρα, λοιπόν, έχει χαμηλούς μισθούς, διότι μειώθηκαν με τα μνημονιακά μέτρα, για να ενισχυθεί η ανταγωνιστικότητα της ελληνικής οικονομίας και μια Κυβέρνηση που ακόμα και τώρα δεν θέλει να ανέβουν οι μισθοί για να μην πληγεί η ανταγωνιστικότητα, αλλά οι τιμές ανεβαίνουν. Ανεβαίνουν μάλιστα περισσότερο, συγκριτικά με άλλες χώρες με πολύ υψηλότερους μισθούς, και δεν γίνεται καμία απόπειρα της μείωσης τους. Στο δια ταύτα, βλέπουμε μια πρωτοφανή μείωση του πληθυσμού στην Ελλάδα που αντίστοιχη σε καιρό ειρήνης δεν υπάρχει πουθενά στον κόσμο. Το 2020 η Ελλάδα έχασε 50.401 άτομα. Μια πόλη σαν τη Λαμία. Τι τραγικότερο; Η ακρίβεια, λοιπόν, δεν είναι φυσικό φαινόμενο. Η ακρίβεια είναι ένα ταξικό φαινόμενο που πλήττει τους φτωχότερους και ως τέτοια πρέπει να την δούμε και να την αντιμετωπίσουμε προστατεύοντας τους πιο ευάλωτους από τις αρπακτικές διαθέσεις της αχαλίνωτης αγοράς.

Όσο αφορά το σχέδιο νόμου. Τύποις, η Επιτροπή Ανταγωνισμού είναι το όργανο, το οποίο έχει ως αρμοδιότητα την εφαρμογή του ν. 3959/2011. Με τον ν. 2296/1995 απέκτησε τη μορφή ανεξάρτητης αρχής με διοικητική αυτοτέλεια, ενώ με τον ν. 2837/2000 απέκτησε την οικονομική αυτοτέλεια. Τέλος, με τον ν. 3373/2005, η Επιτροπή Ανταγωνισμού απέκτησε διακεκριμένη νομική προσωπικότητα που της επιτρέπει να παρίσταται αυτοτελώς σε κάθε είδους δίκες που έχουν ως αντικείμενο πράξεις ή παραλείψεις της, ενώ παράλληλα της αναγνωρίστηκε αρμοδιότητα κανονιστικής παρέμβασης σε κλάδους της οικονομίας με το άρθρο 11 του ν. 3955/2011. Επιπλέον, διευρύνθηκαν οι ελεγκτικές εξουσίες, όπως διευρύνθηκαν και οι αρμοδιότητές της στην εφαρμογή των κοινοτικών κανόνων ανταγωνισμού, σύμφωνα με τις διατάξεις του Κανονισμού 1 του 2003. Ως γενικοί στόχοι της αναφέρονται η διατήρηση, η αποκατάσταση της υγιούς ανταγωνιστικής δομής της αγοράς, η προστασία των συμφερόντων του καταναλωτή και η οικονομική ανάπτυξη ως μέσο επίτευξης στόχων, η καταπολέμηση των πρακτικών που περιορίζουν ή νοθεύουν τον ανταγωνισμό και καταλήγουν σε βλάβη των καταναλωτών και καταπολέμηση των φραγμών εισόδου στην αγορά, η οποία πρέπει να είναι ελεύθερη και ανοιχτή για όλες τις επιχειρήσεις. Παράλληλα, διατηρεί συνεργασία και κοινά πρότυπα με άλλες ευρωπαϊκές αρχές ανταγωνισμού και την Ευρωπαϊκή Επιτροπή.

Ωστόσο, η πραγματικότητα είναι εντελώς διαφορετική. Καταρχήν, είναι σαφές ότι η δημιουργία και λειτουργία αυτού του τύπου αρχών, όπως η Επιτροπή Ανταγωνισμού, είναι επιλογή των ευρωπαϊκών ελίτ με στόχο όχι την προστασία των πολιτών και των καταναλωτών, αλλά τη μετακίνηση ρυθμιστικών ευθυνών και αρμοδιοτήτων κρατών και Κυβερνήσεων σε δήθεν ανεξάρτητους φορείς με επιδιωκόμενο αποτέλεσμα την αναπαραγωγή του συστήματος προνομίων και πλουτισμού για τους εκλεκτούς, για τους λίγους και πολύ μεγάλους, για τους ολιγάρχες. Από την άλλη, είναι συνήθης η πρακτική των ελληνικών Κυβερνήσεων να επιχειρούν τον έλεγχο και τη χειραγώγηση αυτών των αρχών μέσω της αποπομπής μη αρεστών μελών στο διοικητικό συμβούλιο και του διορισμού σε αυτό ημετέρων. Χαρακτηριστικό παράδειγμα αποτελεί το κακοπαιγμένο θέατρο και η «κοκορομαχία» τότε μεταξύ ΝΔ και ΣΥΡΙΖΑ μόλις η πρώτη ανέλαβε την διακυβέρνηση της χώρας το δεύτερο εξάμηνο του 2019.

Σε σχέση με το κατά πόσο προστατεύονται οι πολίτες καταναλωτές αντί άλλης απόδειξης θα αρκούσε η πικρή πείρα της πλειοψηφίας του λαού που είδε τα εισοδήματα και την αγοραστική του δύναμη να κατακρημνίζεται κατά τα μνημονιακά χρόνια αλλά και η αισχροκέρδεια του καρτέλ των super market από την πρώτη στιγμή που ενέσκηψε η πανδημία και εμφάνιζαν αρνητικό πληθωρισμό τα επίσημα στοιχεία της ανεξάρτητης ΕΛΣΤΑΤ ή και η πρόσφατη απαξίωση, το ξήλωμα, η έμμεση ιδιωτικοποίηση των λαϊκών αγορών. Αλλά και σήμερα η επέλαση της ακρίβειας που πλήττει τα νοικοκυριά, δεν βρίσκει αντιστάσεις ούτε από την Κυβέρνηση, ούτε από την ανεξάρτητη Επιτροπή Ανταγωνισμού. Όλα αυτά τη στιγμή κατά την οποία με βάση τις εκτιμήσεις του Ινστιτούτου Καταναλωτή οι μεσοσταθμικές αυξήσεις σε βασικά είδη διατροφής, όπως τα προϊόντα αρτοποιίας, φτάνουν το 20% τη στιγμή κατά την οποία, βάσει της έρευνας του ΙΝΕΜΥ- ΕΣΕΕ, το κόστος του χριστουγεννιάτικου τραπεζιού αυξήθηκε κατά 18,5% σε σύγκριση με πέρυσι, τη στιγμή κατά την οποία εκπρόσωποι της αγοράς παραδέχονται ότι σε πολλά είδη τροφίμων ευρείας κατανάλωσης, όπως για παράδειγμα άλευρα, τυροκομικά, βούτυρα, μαργαρίνη, γαλακτοκομικά, ζυμαρικά, καφές, ελαιόλαδο και πάρα πολλά άλλα, αναμένονται μέσα στον Ιανουάριο μεγάλες αυξήσεις σε διψήφια ποσοστά έως και πάνω από 20%. Σε αυτό το σημείο καταδεικνύουμε ότι η ακρίβεια δεν είναι ένα φυσικό φαινόμενο όπως προείπα και υπενθυμίζουμε τις σχετικές προτάσεις μας για στοιχειώδη προστασία των νοικοκυριών, τις οποίες θα καταθέσουμε ξανά.

Τελευταίο αλλά όχι έσχατο. Είναι ενδεικτικό της υποταγής της Κυβέρνησης σας στα ολιγαρχικά συμφέροντα το γεγονός πως μετά τη διαβούλευση απαλείφθηκε από το αρχικό σχέδιο διάταξη με την οποία δινόταν η δυνατότητα στην Επιτροπή Ανταγωνισμού να παρεμβαίνει σε αγορές που σήμερα εποπτεύονται από άλλες ανεξάρτητες αρχές, όπως οι τηλεπικοινωνίες -λειτουργεί η Εθνική Επιτροπή Τηλεπικοινωνιών και Ταχυδρομείων- και τα τυχερά παιχνίδια -λειτουργεί η Επιτροπή Εποπτείας και Ελέγχου Παιγνίων. Πώς θα μπορούσε να παρέμβει; Με βάση τη λογική του οικοσυστήματος. Όταν παραδείγματος χάριν μία εταιρεία τηλεπικοινωνιών ή τυχερών παιχνιδιών επεκτείνεται σε άλλη αγορά, όπως η εφαρμογή ηλεκτρονικών πληρωμών ή η διανομή φαγητού, τότε η Επιτροπή Ανταγωνισμού θα είχε τη δυνατότητα να προχωρήσει σε ελέγχους. Κύριε Πρόεδρε, στις επόμενες συνεδριάσεις θα τοποθετηθούμε και επί των άρθρων. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ευχαριστούμε πολύ τον κ. Λογιάδη. Τον λόγο έχει ο Υπουργός Ανάπτυξης, κ. Γεωργιάδης.

**ΣΠΥΡΙΔΩΝΑΣ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Καταρχάς, κ. Πρόεδρε, να ευχηθώ στους συναδέλφους και σε εσάς προσωπικά καλή χρονιά. Να είναι το 2022 ένα πολύ καλύτερο έτος από το 2021 και χωρίς πανδημία ει δυνατόν. Επίσης να ευχηθώ καλή επιτυχία στο συνάδελφο από το ΚΙΝΑΛ στα καθήκοντα του Τομεάρχου Ανάπτυξης. Οπότε θα τα λέμε συχνότερα από δω και μπρος από το νέο ρόλο. Εύχομαι καλή επιτυχία.

Πρώτα θα απαντήσω στις αιτιάσεις που έχω ακούσει. Δύο λόγια για το νομοσχέδιο και θα πούμε τα ειδικά στην επί των άρθρων συζήτηση, αφού θα έχουμε ακούσει και τους φορείς. Ξεκινάω από κάτι που άκουσα από τον κ. Βιλιάρδο γιατί δεν είναι καλό να λέμε πράγματα που δεν στέκουν. Ο κ. Βιλιάρδος είπε ότι πέσαμε έξω εντελώς στον πληθωρισμό και άρα όλος ο Προϋπολογισμός του 2022 είναι λάθος. Ο Προϋπολογισμός του 2022 για το 2021 προέβλεπε 0,8%. Για το 2022 είναι 0.5% και άρα έχουμε από 0,8% σε 1,2%. Αυτή είναι η διαφορά. Ασφαλώς αντιλαμβάνεστε ότι τέτοιου είδους στατιστικές μεταβολές δεν επηρεάζουν ουσιωδώς τα μεγέθη. Για να μη δημιουργούμε εντυπώσεις. Πράγματι αυτή η μικρή διαφορά οφείλεται όπως φαίνεται σε όλη την Ευρώπη, θα έλεγα σε όλο τον κόσμο. Η ταχύτητα του πληθωρισμού τους τελευταίους μήνες του 2021, κινήθηκε σε πολύ υψηλότερα επίπεδα απ’ ότι ήταν όλες οι εκτιμήσεις. Δεν είναι μία αστοχία, δηλαδή της Ελληνικής Κυβερνήσεως. Είναι μία ανησυχία. Είναι μια αστοχία όλων των κεντρικών τραπεζών όλων των κρατών της γης. Τώρα αν ο κ. Βιλιάρδος και η Ελληνική Λύση έχουν ένα μαγικό τρόπο να τα προβλέπουν καλύτερα απ’ όλες τις κεντρικές τράπεζες είναι πολύ ευχάριστο. Επίσης, μου επιτρέπετε να πω, ότι δεν κατάλαβα καλά. Ο ύμνος σας ως προς τα ανταγωνιστικά πλεονεκτήματα της Τουρκίας, ήταν σοκαριστικός. Η Τουρκία, για να μην κοροϊδευόμαστε, είναι μια χώρα στην οποία αυτή τη στιγμή ο πληθωρισμός κινείται άνω του 40%. Ο κόσμος αν πάτε να βάλετε ένα 2ευρω σε ένα ανταλλακτήριο μηχάνημα στην Κωνσταντινούπολη -έχω ανεβάσει ένα σχετικό βίντεο στο twitter- πρέπει να πας με καρότσι του super market για να κουβαλήσεις τα κέρματα. Περί αυτού πρόκειται. Άρα, το να ακούμε εδώ τον εκπρόσωπο της Ελληνικής Λύσης να εκθειάζει το οικονομικό μοντέλο Ερντογάν, εμένα με ξεπερνά. Ήταν πραγματικά εντυπωσιακό.

Κύριε Σαρακιώτη, θέσατε εξαιρετικά έντονα το θέμα της ΔΕΗ. Το ότι κάποιος από τον ΣΥΡΙΖΑ έχει το θράσος να έρχεται στη Βουλή των Ελλήνων και να λέει το ακρωνύμιο ΔΕΗ, εμένα με ξεπερνά. Είπατε ότι προκαλούσαμε κινδυνολογία για το μέλλον της επιχείρησης. Εμείς; Επί ΣΥΡΙΖΑ, η σύμβουλος εταιρεία που είχε προσλάβει η τότε διοίκηση, η διορισθείσα από τον ΣΥΡΙΖΑ, η Μακένζι, είχε βγάλει όπως θυμάστε πόρισμα στο οποίο έλεγε ότι αν συνεχίσει έτσι η ΔΕΗ μέχρι στον επόμενο χρόνο θα κλείσει. Στο ενδιάμεσο έγιναν εθνικές εκλογές, ανέλαβε η Κυβέρνηση Μητσοτάκη. Δεν συνέχισε η ΔΕΗ κατά τον τρόπο που ήταν επί ΣΥΡΙΖΑ και ευτυχώς δεν έκλεισε και τώρα πηγαίνει πάρα πολύ καλά. Μας παραδώσατε μία ΔΕΗ της οποίας η χρηματιστηριακή αξία ήταν 100 εκατομμύρια στο σύνολο της αξίας της και σήμερα η ΔΕΗ ξεπερνάει τα 2 δις. Έχει ανέβει η αξία της 20 φορές από τη Κυβέρνηση του Κυριάκου Μητσοτάκη. Είναι δυνατόν να εκπροσωπείτε ένα κόμμα το οποίο πήρε τη ΔΕΗ και την απαξίωσε, την έκανε κουρελόχαρτο και να κάνετε υποδείξεις στην δική μας Κυβέρνηση για τη ΔΕΗ; Μα δεν έχετε μια συναίσθηση της πραγματικότητας; Εμείς κινδυνολογούσαμε ή εσείς καταστρέψατε την εταιρεία ή δεν ξέρετε ότι στο Χρηματιστήριο επί ΣΥΡΙΖΑ έφτασε στο ιστορικό χαμηλό της και μπορούσε να πάρεις τη ΔΕΗ με δύο πασατέμπους και 100 ηλιόσπορους; Κάποια στιγμή να έχετε μια συστολή. Απαγορεύεται ο ΣΥΡΙΖΑ να μιλάει για τη ΔΕΗ. Τόση καταστροφή έφερε στη ΔΕΗ.

 Όσον αφορά την τιμή των PCR όπου έχει γίνει τόσο μεγάλη δημόσια συζήτηση και άκουσα και τους 3 εγκρίτους συναδέλφους, τον κ. Σαρακίωτη, τον κ. Πάνα και τον κ. Βιλιάρδο, να αναφέρουν. Θα πω και κάτι ακόμα για τον κ. Βιλιάρδο που είπε για την Κύπρο. Είστε όλοι εξαιρετικά λαλίστατοι, αλλά όπως είδα και είδε και ο Ελληνικός λαός την Κυριακή στην εκπομπή του Γιώργου Αυτιά που ήμασταν μαζί με τον κ. Σαρακίωτη, αλλά και τώρα εγώ θα σας δώσω με την ομιλία μου την ευκαιρία να μας προτείνετε εσείς ένα πλαφόν. Όλοι έχετε άποψη, ότι η τιμή των 47 ευρώ στο πλαφόν είναι λάθος και εξαιρετικά υψηλή μάλιστα, αλλά όταν καλείστε να πείτε που θέλετε να πάμε το πλαφόν, κανένα κόμμα δεν κάνει πρόταση. Για να μην αδικήσω το ΚΙΝΑΛ, είχε πει 40 ευρώ για να είμαι δίκαιος, όχι πολύ μακριά από το πλαφόν μας ούτως ή άλλος. Γιατί; Διότι θέλετε να λαϊκίσετε χωρίς να πάρετε την ευθύνη όπως γίνεται συνήθως και τώρα το γυρνάτε και λέτε «Α, να το κάνετε συνταγογράφηση». Προφανώς η συνταγογράφηση που αφορά τον ΕΟΠΥΥ, δηλαδή αφορά άλλο Υπουργείο, το Υπουργείο Υγείας, δεν έχει καμία σχέση με το πλαφόν.

Πάμε λοιπόν να το εξηγήσουμε, μήπως συνεννοηθούμε κάποτε ανθρώπινα και καλόπιστα. Εμείς έχουμε κάνει διατίμηση στα PCR; Δηλαδή λέμε η τιμή είναι 47 και τέλος; Για να μπορεί να μου λέει κάθε μέρα ο φίλος μου ο κ. Φιλιππάκης από την εφημερίδα «Δημοκρατία» «Εξευτελίστηκε ο Άδωνις, γιατί το τάδε σχολείο πήρε με 25€, ο Δήμαρχος με 28€, άλλος με 25€» και τα λοιπά. Αυτό έχουμε κάνει; Όχι, εμείς έχουμε βάλει πλαφόν. Τι θα πει αυτό; Ότι δεν επιτρέπουμε σε κανέναν να πουλήσει πάνω από τα 47€. Δεν είπαμε ότι απαγορεύεται να πουλήσει κάτω από τα 47€. Μπορεί να πουλήσει από 0€ έως 47€. Αυτό λέει η απόφαση η οποία έχουμε λάβει. Έχει να κάνει το πλαφόν των 47€ σε οτιδήποτε, με το ότι ο Δήμαρχος Συκεών, ο Δήμαρχος Χαλανδρίου, ο τάδε σύλλογος γονέων και κηδεμόνων, έχει πετύχει χαμηλότερη των 47 ευρώ; Απάντηση, όχι. Διότι όπως ξέρουμε όλοι όσοι έχουμε έστω κάνει μία εμπορική πράξη στη ζωή μας, η χονδρική τιμή πώλησης διαφέρει και είναι αναγκαστικά χαμηλότερη της λιανικής τιμής πωλήσεως. Δηλαδή, αν πας να αγοράσεις ένα ζευγάρι παπούτσια θα το πληρώσεις 10 ευρώ. Αν πάρεις 1.000 ζευγάρια παπούτσια και τα πληρώνεις πάλι το κάθε ζευγάρι 10 ευρώ, σε έχουν πιάσει κορόιδο. Διότι θα έρθει ο έμπορος και στα πολλά κομμάτια θα σου δώσει καλύτερη τιμή ανά ζευγάρι. Αυτό που σας λέω τώρα δεν είναι καμία σοφία. Αυτό πρέπει να ισχύει στο εμπόριο από την εποχή των Σουμερίων μέχρι σήμερα. Χωρίς τη διαφορά τιμής στη χονδρική και λιανική δεν υπάρχει εμπόριο. Σταματάει η εμπορική δραστηριότητα. Έρχεται λοιπόν η εφημερίδα «Δημοκρατία», και δυστυχώς είδα εδώ και οι πολιτικοί μου αντίπαλοι στη Βουλή, και μου κουνάνε το δάχτυλο γιατί η λιανική, η ανώτατη λιανική πώληση, δεν συμπίπτει με κάποιες τιμές χονδρικής. Τονίζω τις κάποιες τιμές, διότι βεβαίως, ο ΕΟΔΥ παραδείγματος χάρη που αγοράζει εκατομμύρια PCR, παίρνει πολύ χαμηλότερη τιμή από το Δήμαρχο Συκεών που αγοράζει κάποιες χιλιάδες PCR ή απ’ τον δήμαρχο Χαλανδρίου. Τι θα πει αυτό; Ότι ο ΕΟΔΥ το κάνει καλύτερα και ο Σίμος Δανιηλίδης το κάνει χειρότερα; Όχι. Ο ΕΟΔΥ αγοράζει απλώς περισσότερα. Αυτή είναι η απάντηση. Και όσο περισσότερο αγοράζεις από ένα αγαθό τόσο χαμηλότερη τιμή επιτυγχάνεις. Είναι τόσο απλό. Ποτέ δεν περίμενα στη ζωή μου, ότι θα έπρεπε να εξηγώ κάτι τόσο αυτονόητο, τόσες φορές στο δημόσιο λόγο. Αντιθέτως, το πλαφόν των 47€ μπήκε στα 47€ κ. Βιλιάρδε, - στην Κύπρο είναι 50€ συν ΦΠΑ το αντίστοιχο πλαφόν - διότι κοιτάζοντας μετά από μελέτη το κόστος αγοράς στη χονδρική από ένα μικρό εργαστήριο όπου μπορείτε να βρείτε στις Σέρρες, στη Δράμα, στην Αλεξανδρούπολη, στο Αγρίνιο, με το θεμιτό κέρδος και το κόστος λειτουργίας του εργαστηρίου, θεωρήσαμε ένα θεμιτό κέρδος για ένα εργαστήριο τα 10€ ανά PCR. Βγάζοντας λοιπόν μία μέση τιμή 37€ με 38€ στην καλύτερη περίπτωση για ένα απομακρυσμένο μικρό διαγνωστικό εργαστήριο, θεωρήσαμε σκόπιμο να μην τα κλείσουμε. Τώρα εσείς όλοι θέλετε να τα κλείσουμε. Πάμε να το καταλάβουμε τι θα πει αυτό και οικονομικά, αλλά και υγειονομικά. Εάν κατεβάσεις την τιμή του πλαφόν επαναλαμβάνω, κάτω από το επίπεδο εκείνο στο οποίο μπορούν να λειτουργήσουν και τα πιο μικρά εργαστήρια, όσα δεν μπορούν να ανταπεξέλθουν σε αυτή την τιμή που βάζεις και θα έπρεπε να πουλάνε κάτω από το κόστος τους, δεν θα κάνουν PCR. Μη κάνοντας αυτά PCR, οι συμπολίτες μας θα βρίσκουν λιγότερα εργαστήρια για να πάνε να κάνουν PCR τώρα που το χρειάζονται. Άρα θα συνωστίζονται περισσότεροι οι συμπολίτες μας σε λιγότεροα εργαστήρια. Σήμερα, ήδη λόγω του όγκου των PCR που κάνουμε λόγω της Omicron, έχουμε μεγάλη καθυστέρηση στην έκδοση αποτελεσμάτων PCR. Περίπου δύο μέρες, λένε τα μεγάλα εργαστήρια, χρειάζονται για να σου δώσουν το αποτέλεσμα. Αν αυξηθεί ο όγκος εργασίας σε αυτούς, οι δύο μέρες θα γίνουν περισσότερες. Άρα έχεις υγειονομική ζημιά. Αλλά εκτός από υγειονομική ζημιά, έχεις και οικονομική ζημιά. Διότι μία σειρά εργαστήρια που έχουν εργαζόμενους και αιμοδοτούν τις τοπικές οικονομίες θα κλείσουν προς όφελος των μεγάλων αλυσίδων.

Είναι δύσκολο να καταλάβετε κ. Σαρακίωτη και κ. Βιλιάρδε, ότι αν ασκήσεις μία πολιτική που θα κλείσει όλα τα μικρά εργαστήρια, αυτομάτως ευνοείς τις μεγάλες αλυσίδες; Είναι τόσο δύσκολο να το καταλάβετε; Και εν πάση περιπτώσει, εμένα τον κακό Γεωργιάδη δεν με υπολογίζετε. Το ότι έβγαλαν ανακοίνωση για πρώτη φορά όλες οι ομοσπονδίες και όλα τα σωματεία των κλινικών εργαστηρίων της χώρας από όλους τους νομούς της χώρας και όλα τα επίπεδα και είπαν, «Προς Θεού. Αυτό το πλαφόν δεν μπορεί να πάει παρακάτω. Θα καταστραφούμε.», έναν στη Βουλή δεν συγκίνησε; Ή θεωρείτε τους κλινικο-εργαστηριακούς στην Ελλάδα λαμόγια; Να βγείτε να πείτε ότι είναι λαμόγια. Γιατί επαναλαμβάνω, όλες οι ομοσπονδίες και όλα τα σωματεία τους κ. Γιόγιακα και τα ξέρετε αυτά εσείς, έβγαλαν ανακοίνωση και είπανε «Κάτω απ’ τα 47€ κλείνουμε». Εάν το αμφισβητείτε πείτε το. Πείτε, κύριοι όσοι κάνατε αυτή την ανακοίνωση, είστε λαμόγια, για να τελειώνουμε. Αλλά όχι να παίζουμε τις κουμπάρες στη Βουλή επειδή έχετε βρει ευκολία να χτυπάτε τον Γεωργιάδη. Άρα, κανένα κόμμα δεν πρότεινε άλλη πολύ διαφορετική, για να μην αδικήσω το ΚΙΝΑΛ, τιμή στο πλαφόν, γιατί το πλαφόν όπως είναι οι συνθήκες αγοράς στην Ελλάδα, -επαναλαμβάνω, το πλαφόν- δηλαδή η ανώτατη τιμή, δεν μπορεί να πάει παρακάτω. Εμείς στο Υπουργείο Ανάπτυξης, ζητήσαμε, και θα ανακοινώσουμε την επόμενη βδομάδα, όλες τις τιμές ανά εργαστήριο. Σας διαβεβαιώ ότι έχουμε βρει και με 30€ και με 32€ και με 35€ και με 40€. Ποιος είπε κ. Βιλιάρδε, ότι δεν λειτουργεί ανταγωνισμός στην Ελλάδα; Μια χαρά λειτουργεί ο ανταγωνισμός. Σημειώστε, ότι το πλαφόν αυτό είναι το χαμηλότερο σε όλη την Ευρώπη από τις χώρες που βάλανε πλαφόν. Λίγες χώρες βάλανε πλαφόν, οι περισσότερες είναι χωρίς πλαφόν. Η μέση τιμή στην Ελλάδα είναι η δεύτερη χαμηλότερη. Πράγματι, η πρώτη χαμηλότερη σε τιμή είναι η Κύπρος. Η δεύτερη χαμηλότερη είναι η Ελλάδα. Άλλες 26 χώρες είναι πάνω από μας. Γιατί έχετε τόσο μεγάλη ένταση και σε αυτό το θέμα;

Τώρα όσον αφορά, ότι δήθεν προκλήθηκε διπλωματικό επεισόδιο και αυτά που γράφει η «Δημοκρατία» είναι αστειότητες. Κανένα διπλωματικό επεισόδιο δεν υπήρξε με την Κύπρο, απολύτως κανένα. Πράγματι μίλησα με τον συνάδελφό μου Υπουργό Υγείας, του είπα τι ακριβώς εννοούσα, έκανα και τον διορθωτικό twitting για να μην υπάρχει παρανόηση και όχι για κανέναν άλλο λόγο και η σχέση μου με την Κυπριακή Κυβέρνηση και την Κύπρο είναι εξαιρετικά καλές. Που το είδατε το διπλωματικό επεισόδιο; Ο δε Υπουργός Υγείας της Κύπρου έχει κάνει 2 συνεντεύξεις που με επαινεί έκτοτε. Επιμένετε στο ίδιο αφήγημα, μόνο και μόνο για κομματικούς λόγους. Είναι κουραστικό. Άρα, συγκεφαλαιώνοντας. Είμαστε από τις χώρες που έχουμε βάλει πλαφόν για να μην επιτρέπουμε να έχουμε τιμές PCR όπως έχουμε δει σε πολλές άλλες χώρες 90€, 100€, 120€, 150€ και σίγουρα ξέρετε πως τέτοιες τιμές υπάρχουν στην Ευρώπη σε πολλές άλλες χώρες. Και έχουμε φροντίσει δια του ανταγωνισμού να έχουμε μια μέση τιμή, πλην της Κύπρου τη χαμηλότερη. Η Κύπρος είναι λίγο χαμηλότερη. Μπράβο τους. Δεν θέλω να υπεισέλθω περισσότερο στα της αγοράς τους και πως το έχουν κάνει, δεν είναι και δική μου δουλειά.

Ελέχθη ψευδώς, ότι είχα πει εγώ, ότι δεν μπορούμε να παράγουμε εμείς μάσκες μέχρις ότου μπόρεσαν, λέει, δυο βιοτεχνίες να φτιάξουν μάσκες. Αναφερόσασταν σ’ εμένα. Προφανώς είστε ανενημέρωτος. Τα δύο εργοστάσια που ξεκίνησαν να παράγουν μαζικά νοσοκομειακές μάσκες στην Ελλάδα, το ένα στη Λάρισα και το άλλο στη Θράκη και που πήγαμε την ημερήσια παραγωγή μας από τις 200.000 μάρκες στο 1,5 εκατομμύριο μέσα σε περίπου 20 μέρες, με ενέργειες του Υπουργείου Ανάπτυξης και Επενδύσεων και δικές μου αποφάσεις, πήρανε ταχύτατη αδειοδότηση ώστε να μπορέσουμε με την εγχώρια παραγωγή να καλύψουμε τη ζήτηση. Και πράγματι, από την ώρα που έγιναν αυτές οι επενδύσεις και άρχισε η παραγωγή των νοσοκομειακών μασκών Covid, και η τιμή έπεσε στην Ελλάδα δραστικά στις νοσοκομειακές μάσκες και σταμάτησε η μεγάλη και αθρόα εισαγωγή μασκών. Χάρη σε παρέμβαση του Υπουργείου Ανάπτυξης και Επενδύσεων και εμού προσωπικώς. Το ίδιο συνέβη και με τα αντισηπτικά, που αν θυμάστε σας έφερα τροπολογία -και ευχαριστώ πολύ τα κόμματα- που όλοι την ψηφίσατε, ξεπεράσαμε τις δυσλειτουργίες του ΕΟΦ και εδώ με ταχεία αδειοδοτική διαδικασία την παραγωγή αντισηπτικών και στις πρώτες 25 μέρες της πανδημίας, αυξήσαμε την παραγωγή μας στο 1,5 εκατομμύριο τεμάχια. Ως αποτέλεσμα αυτού, είχαμε έκτοτε τις χαμηλότερες τιμές αντισηπτικών και μέχρι σήμερα, πλήρη επάρκεια στα αντισηπτικά. Η παρέμβασή μας στον ανταγωνισμό και στις τιμές, κύριε Πρόεδρε, ήταν πρόσφατα καίρια και αποτελεσματική και στις μάσκες αυξημένης προστασίας. Βλέπω τώρα τον συνάδελφο τον κ. Πάνα να την φοράει. Όταν ανακοίνωσε το Υπουργείο Υγείας, ότι σε κάποιους ειδικούς χώρους είναι υποχρεωτική η χρήση μάσκας αυξημένης προστασίας ή διπλή χειρουργική, κάποια site και κάποια φαρμακεία, αυτομάτως το ίδιο βράδυ, Πέμπτη προς Παρασκευή, αυξήσανε την τιμή. Το διαπιστώσαμε την Παρασκευή και το Σάββατο έκανα δημόσια αναφορά λέγοντας ότι τη Δευτέρα στέλνω τα κλιμάκια για έλεγχο και θα βάλω πολύ μεγάλα πρόστιμα. Τη Δευτέρα όταν πήγαμε για τον έλεγχο είχαν κατεβάσει την τιμή στις μάσκες αυξημένης προστασίας κάτω και από την τιμή της Πέμπτης, τα 12 από τα 16 site. Σήμερα, η μάσκα αυξημένης προστασίας είναι σε τιμή χαμηλότερη, πριν της ανακοίνωσης του Υπουργού Υγείας εκείνη την ημέρα, ακριβώς διότι κάνουμε παρέμβαση. Εμείς δεν κάνουμε παρέμβαση; Δεν κάνουμε και τίποτα άλλο όλη την ημέρα.

Έχουμε φτιάξει ειδική αγορανομική διάταξη, που απαγορεύει την αύξηση του περιθωρίου του κέρδους εν μέσω πανδημίας, στα βασικά προϊόντα, υγειονομικά και διατροφικά. Κάνουμε ασταμάτητους ελέγχους με τη ΔΙΜΕΑ και ελέγχουμε πραγματικά ότι συμβαίνει. Υπάρχει πληθωρισμός; Προφανώς υπάρχει. Γιατί, υπάρχει κανένα μαγικό ραβδί που έχει κάποιος από εσάς στην αίθουσα που να μπορεί να αποτρέψει την απόδοση τιμών σε μία χώρα, όταν ο παγκόσμιος οικονομικός κύκλος είναι πληθωριστικός; Ποιος από εσάς μπορεί να πιστέψει αλήθεια αυτά τα πράγματα που λέτε; Έχεις μία συνδεδεμένη οικονομία με τις άλλες οικονομίες, που έχει εισαγόμενα αγαθά και ενέργεια από τις άλλες οικονομίες και οι άλλες οικονομίες θα έχουν πληθωρισμό και εσύ δεν θα έχεις; Που τα είδατε αυτά γραμμένα; Το ερώτημα δεν είναι αν θα έχουμε πληθωρισμό. Θα έχεις αναπόφευκτα πληθωρισμό, εφόσον είσαι σε έναν πληθωριστικό κύκλο. Το ερώτημα είναι, θα μπορείς να αντιμετωπίσεις αυτό τον πληθωρισμό σε δύο επίπεδα; Ένα, στο να πας καλύτερα από τους άλλους αν είναι δυνατόν. Η Ελλάδα παρέμεινε σε ετήσια βάση το 2021, μέσα στις πρώτες επτά χώρες όπου έχουν το χαμηλότερο πληθωρισμό στην ευρωζώνη, άρα, καλά πήγαμε συγκριτικά με τους άλλους και αντιμετωπίσαμε τα κύματα της ακρίβειας συγκριτικά με τους άλλους. Δύο, να προσέξεις να θεραπεύσεις τη ζημιά του πληθυσμού στο διαθέσιμο εισόδημα των συμπολιτών σου. Τουλάχιστον σε εκείνους τους συμπολίτες σου, οι οποίοι τα φέρνουν περισσότερο δύσκολα.

Λέω σε εκείνους συμπολίτες που τα φέρνουν περισσότερο δύσκολα, δεν αντέχω να μην το πω, κ. Σαρακιώτη. Να το πείτε στη δημιουργική ομάδα του ΣΥΡΙΖΑ. Μου κάνατε την τιμή για πλείστη φορά, δεν λέω ότι είναι καινούργιο, να βάλετε τη φωνή μου σε ένα από τα spot σας χθες για την ακρίβεια. Το κάνατε και προεκλογικά, το κάνατε για το εμβόλιο, το κάνατε για την ακρίβεια. Εγώ δεν κρατώ προσωπικά καμία αντίρρηση. Τη φωνή μου δεν την θεωρώ και πολύ καλή για την τηλεόραση, αλλά αυτό είναι θέμα γούστου. Θέλετε να βγάλετε την εικόνα της αύξησης της τιμής στα καύσιμα και πόσο δεινοπαθούν οι συμπολίτες μας. Και αυτό θεμιτό. Είναι μέσα στα πλαίσια της πολιτικής κριτικής. Μα καλά βρε παιδιά, επιλέγετε αυτός που πάει να βάλει βενζίνη να είναι κάτοχος καινούργιας μερσεντές; Δηλαδή αυτός που έχει λεφτά να πάρει καινούργια μερσεντές ενοχλείται αν ανέβηκε για 10 λεπτά η βενζίνη; Εκεί είναι το πρόβλημά του; Ας έπαιρνε Fiat να μην τον πειράζει η βενζίνη. Δεν καταλαβαίνετε το συμβολισμό; Ο έχων την καινούργια μερσεντές στεναχωρήθηκε που ανέβηκαν 10 λεπτά τα καύσιμα; Ούτε αυτό δεν μπορείτε να κάνετε σωστά. Ειλικρινά σας το λέω να το μεταφέρετε στον Πρόεδρο σας, να μου στέλνετε τα spot να τα βλέπω πριν να τα διορθώνω, να μην κάνετε τέτοια λάθη. Κρίμα είναι, τόση προσπάθεια κάνετε.

Πάμε, όμως, στην ουσία. Όταν είδα το spot, και έχει να κάνει με την ακρίβεια και όσα είπατε προηγουμένως, στην αρχή είπα να απαντήσω, αλλά μετά σκέφτηκα «για να δω τι γινότανε με τα καύσιμα επί ΣΥΡΙΖΑ»; Και βρήκα αυτό το καταπληκτικό δελτίο τύπου που αναμετέδωσα εχθές, του Ιανουαρίου του 2017 επί διακυβερνήσεως ΣΥΡΙΖΑ-ΑΝΕΛ, όταν τα καύσιμα είχαν φτάσει πέντε λεπτά κάτω από ότι είναι τώρα. Είχατε τότε αυξήσει τον ειδικό φόρο κατανάλωσης και είχατε πει στο δελτίο τύπου και πόσα λεπτά το λίτρο αυξάνουν τα καύσιμα λόγω του Ειδικού Φόρου Κατανάλωσης, είχατε αυξήσει για τρίτη φορά. Ήταν εποχή που το πετρέλαιο ήταν πάρα πολύ ψηλά. Έχετε κάνει και ένα ωραίο 10λεπτο δελτίο τύπου ότι οι αυξημένες τιμές εδράζονται γιατί έχει αυξηθεί πάρα πολύ το brent και οι θεμελιώδεις νόμοι της αγοράς δεν επιτρέπουν να παρέμβουμε, αυτές είναι οι τιμές τώρα, γειά σας. Γιατί, λοιπόν, κάθεστε και κάνετε τέτοια υποκρισία. Είναι προφανές, επαναλαμβάνω, σε εποχή που ανεβαίνει η πρώτη ύλη, το πετρέλαιο, ανεβαίνουν τα καύσιμα. Σιγά τη μεγάλη σοφία εδώ. Τώρα, επαναλαμβάνω, για να προστατεύσουμε το διαθέσιμο εισόδημα των συμπολιτών μας -αυτό είναι μια σοβαρή συζήτηση και είστε βέβαιοι ότι η Κυβέρνηση θα παρουσιάσει και νέο πακέτο- για να βοηθήσει αυτούς που έχουν πάθει ζημιά και συμπιέζονται. Δεν λέμε ότι δεν υπάρχει πρόβλημα. Προφανώς υπάρχει πρόβλημα, αλλά λέμε και κάτι άλλο. Είναι εισαγόμενο πρόβλημα και δεν υπάρχουν μαγικές λύσεις.

Τώρα, πάμε λίγο στο νομοσχέδιο. Όλα αυτά είναι σχετικά. Κατ’ αρχάς όσον αφορά κάτι που πρέπει να λεχθεί, γιατί είμαστε και στην Επιτροπή και έχει να κάνει με την Επιτροπή και την Επιτροπή Ανταγωνισμού που αφορά το νομοσχέδιο. Δεν έχει νόημα να αντιδικούμε πάντα στα αυτονόητα για τα πάντα. Όταν ήρθαμε τον Σεπτέμβριο του 2019 και είπαμε θα αλλάξουμε την κυρία Θάνου από την Επιτροπή Ανταγωνισμού και θα βάλουμε έναν καθηγητή εγνωσμένου κύρους από την παγκόσμια κοινότητα, που εμείς δεν τον ξέραμε καν, ακριβώς για να εφαρμόσουμε την ουσία της Οδηγίας που θέλει να μην έχουμε κομματική και πολιτική εξάρτηση. Τι έγινε τότε στην επιτροπή; Τότε ο ΣΥΡΙΖΑ μου επιτέθηκε και ο Κατρούγκαλος, συγκεκριμένα, είπε ότι αυτή η απόφαση μου θα πέσει σίγουρα στο Συμβούλιο της Επικρατείας ως αντισυνταγματική και ότι μάλιστα, θα φέρουν το θέμα στο Ευρωπαϊκό Κοινοβούλιο και θα προκαλέσουν παρέμβαση της Ευρωπαϊκής Επιτροπής Ανταγωνισμού. Αυτά στα πρακτικά. Εγώ αισθάνομαι πολύ άσχημα που αντέκρουσα τα επιχειρήματα του κ. Κατρούγκαλου και του εξηγούσα γιατί δεν είναι αντισυνταγματική η απόφασή μου και γιατί δεν πιστεύω ότι θα πέσει αυτή η απόφαση στο Συμβούλιο της Επικρατείας. Γιατί αισθάνομαι άσχημα, γιατί δεν είμαι νομικός όπως ο κ. Κατρούγκαλος, και έγκριτος νομικός. Πήγε, λοιπόν, η κυρία Θάνου στο Συμβούλιο της Επικρατείας. Τι έγινε; Ηττήθηκε πανηγυρικώς. Η απόφαση απορρίψεως της προσφυγής της κυρίας Θάνου έχει μια πλειοψηφία 35- 5, κάτι τέτοιο. Είναι λογικό και σωστό ο Γεωργιάδης να έχει πιο ισχυρά νομικά επιχειρήματα από τον Κατρούγκαλο; Γιατί το κάνετε στον εαυτό σας αυτό; Μα ήταν αυτονόητο ότι η εφαρμογή και το πνεύμα της Οδηγίας είναι ότι δεν μπορούσε ο Διευθυντής του γραφείου του Πρωθυπουργού να είναι στην Επιτροπή Ανταγωνισμού. Ήταν αυτονόητο, το καταλάβαινε και ένα μικρό παιδί που διάβαζε. Αλλιώς θα βάζουμε ο καθένας τον κολλητό μας ως Πρόεδρο της Επιτροπής Ανταγωνισμού και θα υποκρινόμαστε ότι έχουμε Ανεξάρτητη Αρχή.

Γιατί σας το λέω όλο αυτό; Γιατί πρέπει να συνεννοηθούμε κάποτε ήρεμα, καλόπιστα και πολιτισμένα. Είναι σωστό να ενσωματώσουμε την ευρωπαϊκή Οδηγία στο ελληνικό δίκαιο; Μα δεν μπορεί να διαφωνεί κανείς από εσάς, όσοι είστε ευρωπαϊστές. Προφανώς πρέπει να ενσωματωθεί. Το νομοσχέδιο που φέρνουμε ενσωματώνει την Οδηγία; Προφανώς την ενσωματώνει. Μπορεί να υπάρχουν και απόψεις που να λένε ότι θα δοθούν παραπάνω αρμοδιότητες. Ακούω και τη συζήτηση περί τηλεπικοινωνιών και κατάργησης της ΕΕΠ, όλα αυτά είναι στον δημόσιο διάλογο θεμιτά. Αλλά στον πυρήνα αυτό εφαρμόζουμε ευρωπαϊκή Οδηγία που φέραμε; 100%, ναι. Έχει περάσει από τη νομοπαρασκευαστική επιτροπή των πιο έγκριτων νομικών της χώρας. Που μπορεί να διαφωνήσετε σοβαρά τώρα; Φέρνουμε μεγαλύτερη διαφάνεια; Φέρνουμε πιο διαφανή τρόπο επιλογής των νέων μελών; Κάνουμε λιγότερη την οποιαδήποτε υπόνοια εξάρτησης από την πολιτική ηγεσία στον τρόπο λειτουργίας; Εξασφαλίζουμε τους πόρους της; Όλα αυτά δεν τα κάνουμε εδώ πέρα μέσα; Γιατί τα κάνουμε; Για να έχουμε μία Επιτροπή, την κατά το δυνατόν περισσότερο πραγματικά ανεξάρτητη. Να μη μπορεί κανείς να πει, ότι σε μία απόφαση που εξετάζεται εκεί παρεμβαίνει η εκάστοτε πολιτική ηγεσία. Αυτό είναι το ζητούμενο του νομοσχεδίου που έχουμε φέρει σήμερα. Και είναι σημαντικό αυτό για την λειτουργία της οικονομίας μας; Προφανώς.

Θα πω τώρα ορισμένα πράγματα που μπορεί να μη σας αρέσουν κ. Σαρακιώτη και σε εσάς ενδεχομένως κ. Πάνα, λόγω ιδεολογίας. Εγώ είμαι καπιταλιστής. Μου αρέσει ο καπιταλισμός και τον υπερασπίζομαι και είμαι περήφανος γι’ αυτόν. Πιστεύω ότι ένα από τα μεγάλα προβλήματα που έχει ο δυτικός κόσμος και σίγουρα η χώρα μας, είναι η ιδεολογική ηγεμονία της αριστεράς, όπου φτάσαμε αν δηλώνεις κομμουνιστής να θεωρείσαι καλός, αν δηλώνεις καπιταλιστής να θεωρείσαι κακός. Δηλαδή, αν δηλώνεις οπαδός ενός πολιτεύματος που έφερε μόνο τρομοκρατία, βία και ποταμούς αίματος και αυταρχισμού είσαι καλός, αν μιλάς για ένα σύστημα που έφερε φιλελεύθερα καθεστώτα, κοινωνική κινητικότητα, μεγάλο πλούτο , φυσικά και με πολύ μεγάλες αδυναμίες και φτώχεια, δεν το αρνούμαι, γιατί δεν είναι μόνο καλό είναι και κακό αλλά υπάρχουν μεγάλες ελευθερίες, είσαι αρνητικός. Λοιπόν, επειδή εμένα μού αρέσει ο καπιταλισμός και τον υπερασπίζομαι και το θεωρώ το πιο επιτυχημένο σύστημα στην ανθρώπινη ιστορία, ο καπιταλισμός δεν μπορεί να λειτουργήσει χωρίς ανταγωνισμό. Η ανάγκη ανεξάρτητης Επιτροπής Ανταγωνισμού, θεσμικά, είναι στον πυρήνα της δικής μας ιδεολογίας, θεμελιώδους σημασίας, διότι μόνο σε συνθήκες υγιούς ανταγωνισμού μπορεί να λειτουργήσει ο καπιταλισμός. Αντιθέτως, εάν δεν υπάρχει ο υγιής ανταγωνισμός, δημιουργούνται μονοπώλια -είτε ιδιωτικά, είτε κρατικώς ελεγχόμενα- που στρεβλώνουν τον καπιταλισμό. Άρα, εμείς θέλουμε να έχουμε Ανεξάρτητη Αρχή Ανταγωνισμού και θέλουμε ο ανταγωνισμός να μπορεί να λειτουργεί προς όφελος των πολιτών και, τελικά, προς όφελος της εθνικής μας οικονομίας. Πιστεύουμε ότι το παρόν σχέδιο νόμου αυτούς τους στόχους εξυπηρετεί. Και στην κατ’ άρθρο συζήτηση, που θα ακολουθήσει μετά την ακρόαση των φορέων και -πολύ περισσότερο- στη συζήτηση στην Ολομέλεια, θα το τεκμηριώσουμε. Σε κάθε περίπτωση, ευχαριστώ όλους τους συναδέλφους για την εποικοδομητική συζήτηση που είχαμε σήμερα. Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε τον κύριο Υπουργό. Τον λόγο ζητεί ο κ. Βιλιάρδος. Παρακαλώ, κύριε συνάδελφε.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κύριε Πρόεδρε. Ζητώ το λόγο για μια διαστρέβλωση που έκανε ο κ. Υπουργός -φαντάζομαι κατά λάθος. Προφανώς, εγώ δεν επαίνεσα το οικονομικό μοντέλο της Τουρκίας. Αναφέρθηκα ξεκάθαρα στο πόσο αγόρασε η Fraport τα αεροδρόμια στην Ελλάδα και στο πόσο τα αγόρασε στην Τουρκία. Είναι μια διαστρέβλωση που δεν πρέπει να υπάρχει. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εντάξει. Ο κ. Υπουργός έκανε τη δική του ερμηνεία. Ακούστηκε και η δική σας τοποθέτηση και του κυρίου Υπουργού.

Στο σημείο αυτό, ολοκληρώθηκε η πρώτη συνεδρίαση για την επεξεργασία του νομοσχεδίου του Υπουργείου Ανάπτυξης και Επενδύσεων «Εκσυγχρονισμός του δικαίου ανταγωνισμού για την ψηφιακή εποχή - Τροποποίηση του ν.3959/2011 και ενσωμάτωση της Οδηγίας (ΕΕ) 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την παροχή αρμοδιοτήτων στις αρχές ανταγωνισμού των κρατών μελών ώστε να επιβάλλουν αποτελεσματικότερα τους κανόνες και για τη διασφάλιση της εύρυθμης λειτουργίας της εσωτερικής αγοράς».

Θα συνεχίσουμε την ερχόμενη Δευτέρα, στις 13.00, με την ακρόαση φορέων.

Στο σημείο αυτό έγινε η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Καιρίδης Δημήτριος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Πιπιλή Φωτεινή, Ράπτη Ελένη, Σιμόπουλος Ευστράτιος (Στράτος), Ταραντίλης Χρήστος, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Τελιγιορίδου Ολυμπία, Αρβανιτίδης Γεώργιος, Γκόκας Χρήστος, Πάνας Απόστολος, Στολτίδης Λεωνίδας, Συντυχάκης Εμμανουήλ, Βιλιάρδος Βασίλειος και Λογιάδης Γεώργιος.

Τέλος και περί ώρα 16.10’ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**